La mort d’una aristòcrata - Revista Cambrils\nArticle publicat a Revista Cambrils el setembre de 1997\nLa mort d’una aristòcrata\nPublicat el Diumenge, 31 de maig de 2020 09:05h\nEstampes cambrilenques / Setembre 1997\nNo és la primera vegada que des d’aquestes pàgines escric alguna cosa sobre el Parc Samà. En una de les «Estampes Cambrilenques» publicada a la Revista del març del 1972, fa 25 anys, feia un comentari sobre les belleses del recinte i la importància artística dels béns que atresora el palau, que hom pot considerar com un vertader museu. També feia una referència a les anades i vingudes de la família propietària i dels nombrosos convidats, sempre gent d’aristocràcia i d’alts càrrecs polítics i militars, inclosos els reis d’Espanya Alfons XIII i Victòria Eugènia, que van visitar la senyorial casa el 20 de maig del 1924. Avui tornarem a al·ludir al Parc Samà, però en clau diferent.\nA Maria Josepa Samà, popularment, a Cambrils, la coneixien com «la marqueseta» i la seva mort, als vint anys i de tifus, va commoure la fibra popular, com sempre acostuma a passar en la mort d’una persona jove\nEl dia 15 del mes de setembre de 1997 es va escaure el norantè aniversari de la mort de Maria Josepa Samà i Sarriera, filla del segon marquès de Marianao, i és amb aquesta ocasió que tornarem al tema, enfocat més aviat cap a la nissaga dels Samà i la seva història, referida especialment a la seva vessant cambrilenca. Abans, però, d’endinsar-nos en l’arbre familiar, cal que fem una pinzellada sobre la mort de la jove aristòcrata que, a Cambrils i encara més a Barcelona, va causar un gran impacte. Popularment, a Cambrils, la coneixien com «la marqueseta» i la seva mort, als vint anys i de tifus, va commoure la fibra popular, com sempre acostuma a passar en la mort d’una persona jove. A més, en aquell temps, el marquès de Marianao gaudia d’una gran preponderància en el món polític, financer i social, i era una de les personalitats rellevants en l’àmbit de l’aristocràcia espanyola. Per això l’enterrament de la filla jove va fer anar de bòlit tot el poble de Cambrils. Els nostres pares i avis sempre recordaven la magnificència d’aquell enterrament. Es va organitzar una processó fúnebre des del Parc Samà fins a l’estació de Cambrils, ja que el cadàver va ser traslladat per ferrocarril a Barcelona, on va ser definitivament enterrat en el panteó familiar del cementiri de l’Est de la Ciutat Comtal.\nTots els homes del poble que van voler anar-hi van poder recollir una atxa als jardins del Parc i sumar-se a la imponent processó, per la qual cosa van percebre cinc pessetes cadascú, el clàssic duro de plata, en un temps en el qual el jornal d’un home pagès, com a màxim, no sobrepassava els sis rals, que eren, ho hem de dir per a la gent jove que ja no ha viscut res d’això, una pesseta i cinquanta cèntims.\nLa processó d’enterrament va baixar, no cal dir que caminant, per la carretera de Montbrió i en ser a l’estació va ser carregat el taüt en un furgó especial que el va traslladar a Barcelona. Allí l’acte d’enterrament va constituir una imponent manifestació de dol on es feren presents milers de persones en representació de nombroses entitats i de totes les classes socials. La premsa d’aquesta ciutat i també la de Madrid es va fer ressò del trist esdeveniment i va dedicar a la jove morta comentaris molt elogiosos. Llegim, per exemple, que\nEra una persona estimadíssima, no solament entre els elements de l’alta societat a la qual pertanyia, sinó entre la gent popular, que havia tingut ocasió moltes vegades de beneir la inesgotable caritat de la finada, la qual era una infatigable organitzadora d’obres benèfiques com la que va estructurar un any per celebrar la festa dels Reis Mags, en la qual es van repartir quinze mil joguets i roba d’abric entre els nens pobres de Barcelona.\nEns hem de situar ara en l’arbre familiar de la Maria Josepa i de la seva incidència en la propietat que avui tots coneixem com el Parc Samà.\nLa família Samà era originària de Vilanova i la Geltrú, d’on provenien, a partir del segle xvii, els components de les diferents branques familiars, encara que tots sortits d’un tronc comú. Val a dir que era una família molt prolífica. Per donar una idea, direm que el matrimoni Antoni Samà-Gertrudis Posas tingué nou fills, Josep Samà tingué tres fills de la seva primera esposa, Rosa Marquès, i cinc de la segona, Teresa Artús, vuit en total. Antoni Samà, casat amb Bonaventura Parés, tingué deu fills d’aquesta muller, però, vidu i tornat a maridar amb Josepa Domènech, encara en tingué tres més, tretze en total. L’altre Antoni Samà, casat amb Bonaventura Martí, tingué onze fills. Com podem veure la família era llarga i la xarxa de germans i cosins impressionant.\nNaturalment hem de cenyir-nos a la branca que va venir a Cambrils i que correspon al sisè dels fills d’aquest darrer matrimoni, encara que d’una manera indirecta com veurem. Salvador Samà i Martí.\nDels primers personatges dels quals tenim notícia és de la senyora Rafaela Torrents i Higuero i del seu fill, Salvador Samà i Torrents. Aquests arribaren a Cambrils en començar la segona meitat del segle passat. El que no sabem és quan, com i de quina manera van comprar la finca, immensa en aquell temps, a més d’una altra propietat, també colossal, que comprenia tot el territori que avui coneixem com el Miami Platja. Aquest va quedar convertit en un grandiós vedat de caça al terme de Mont-roig i de la gran finca de Cambrils se’n va tancar una no gens petita porció, en la qual es va plantar el famós jardí botànic, es va inserir una notable col·lecció zoològica i va edificar-se el magnífic palau-residència, obra, tot plegat, de Josep Fontserè i Mestre, que havia intervingut anteriorment en la construcció del Parc de la Ciutadella, de Barcelona.\nA la gran finca de Cambrils se’n va tancar una no gens petita porció, en la qual es va plantar el famós jardí botànic, es va inserir una notable col·lecció zoològica i va edificar-se el magnífic palau-residència, obra, tot plegat, de Josep Fontserè i Mestre\nLa història familiar és així, a grans trets. Els avantpassats de Salvador Samà i Martí eren gent benestant de Vilanova i la Geltrú, amb una llarga exposició de generacions de més de 300 anys. Inicialment eren pagesos terratinents i entroncats amb la producció de vins i amb el gremi de boters. Tenien la casa pairal al carrer Major, on visqueren successives rames de la família Samà.\nQuan Carles III va moderar les barreres que impedien el comerç de Catalunya amb l’Amèrica descoberta per Colom, molts vilanovins van marxar cap a Cuba, Puerto Rico i altres llocs de domini espanyol. 740 persones, diuen les cròniques, entre el 1804 i el 1823 i, entre aquestes, diversos membres de la família Samà. Ens centrarem només en l’esmentat Salvador, que va sortir de Vilanova el 1811 amb només catorze anys d’edat. Va anar a l’Havana, on ja residia el seu oncle Pau Samà i Parés, germà del seu pare, i quan aquest va morir, el 1832, segons explica Caroleu, un historiador vilanoví, «púsose al frente de la casa de comercio por aquél creada, alcanzando ésta al poco tiempo tal importáncia que fue muy pronto una de las primeras de la Habana». Durant tot el primer quart del segle xix van anar arribant, esglaonadament, membres de la família Samà a Cuba. En aquella illa la principal producció agrària era la canya de sucre, que cada dia incrementava més. Feia falta molta mà d’obra i així va començar —o es va incrementar— el tràfic i comerç dels esclaus negres.


Presentació - Conservació de la biodiversitat\nSón moltes les persones involucrades en el coneixement i conservació de la biodiversitat del nostre patrimoni natural. Hi ha professionals, experts i investigadors que treballen en l'àmbit de la gestió i la recerca, sí, però també són moltes les persones que de manera voluntària fan una aportació d'un valor extraordinari i insubstituïble. I és que quan parlem del coneixement i conservació de la biodiversitat, totes les mans, ulls i caps són pocs.\nÉs per això que hi ha molts projectes oberts a la participació de tothom, amb diferents graus de compromís i expertesa; amb accions col·lectives puntuals i d'altres que requereixen un treball més individual sostingut en el temps; projectes liderats per institucions o per associacions, etc. A més a més, les actuals tecnologies de la informació i la comunicació (TIC) han permès el desenvolupament de plataformes d'agregació o bancs de dades de biodiversitat que multipliquen les possibilitats de participar amb l'aportació d'informació de camp, imprescindible per al coneixement i la recerca.\nHi ha projectes per a tothom qui tingui ganes de participar. S'han classificat els projectes en dos grups:\nCiència ciutadana: Col·laboració amb projectes de coneixement i seguiment de la biodiversitat mitjançant l'observació i recol·lecció de dades.\nVoluntariat ambiental: Programes i activitats diverses que requereixen la participació presencial, col·lectiva i organitzada, en dates concretes.\nTrieu la opció que més us agradi clicant al damunt de les imatges


La nostra història recent | Hospital Sant Joan de Déu\nLa nostra història recent\nDes de l'any 2004, l'Hospital Sant Joan de Déu està immers en un procés de canvi que li ha permès passar de ser un hospital general d'àmbit local a un centre d'alta especialització en Pediatria i salut materna d'àmbit internacional.\nAquest procés s'està portant a terme mitjançant diversos plans estratègics que reben el nom de Paidhos (del grec antic “paîs, paidós”, infant, i afegint-hi la “h” d'hospitalitat).\nEl primer pla estratègic sorgeix de la necessitat de posicionar l'Hospital com un centre d'especialitats pediàtriques en l'àmbit local i superar, per tant, el seu paper d'hospital general. És a dir, s'aposta pel coneixement i la complexitat en l'assistència, centrada en la mare, la infància i l'adolescència, i es posa en marxa la construcció de les infraestructures necessàries per donar resposta a aquesta assistència.\nEn aquest període es consolida l'aposta per l'especialització de l'assistència, cosa que converteix l'Hospital en centre de referència en l'àmbit nacional, que es regeix pel binomi “ciència i humanisme”. Es produeix un recanvi generacional i s'aposta per la incorporació de personal sanitari excel·lent en la seva especialitat.\nAixí mateix, comença una assistència més enllà de les parets del centre gràcies a l'ús de noves tecnologies, i s'intensifiquen els esforços en recerca, docència i innovació mèdica.\nLa situació econòmica de crisi generalitzada, a més de la baixada de la natalitat, provoca que el 2010 es produeixi una reorientació del pla estratègic.\nEs busquen noves oportunitats que fins llavors no s'havien contemplat i això implica ampliar els horitzons de l'Hospital per convertir-lo en un centre d'àmbit internacional amb pacients de fora de les nostres fronteres. A més a més, es busquen noves fonts de finançament per assegurar la sostenibilitat com a organització sense ànim de lucre.\nActualment estem immersos en el pla Paidhos 2020, per reforçar la nostra posició com a hospital maternoinfantil d'alta especialització en l'àmbit internacional.\nAquests són moments de canvi, i de vegades, d'incertesa. És gràcies al compromís dels nostres professionals amb l'Hospital i amb els nostres pacients que s'estan superant i ens és possible mirar cap al futur amb il·lusió.\nManel del Castillo, director gerent de l'Hospital Sant Joan de Déu Barcelona


Considerat un dels mites del futbol mundial de tots els temps, l'holandès va jugar cinc anys al Barça i després va dirigir durant vuit temporades el conjunt culer\nNascut a Amsterdam (Holanda) el 25 d’abril del 1947, Johan Cruyff va jugar als equips de l’Ajax (1964-1973), FC Barcelona (1973-1978, 231 partits, 86 gols), Cosmos Nova York (1978), Los Angeles Aztecs (1979), Washington Diplomats (1980), Llevant (1980-1981), Washington Diplomats (1981), Ajax (1981-1983) i Feyenoord (1983-1984). A més, com a entrenador va dirigir l’Ajax (1985-1988) i el FC Barcelona (1988-1996).\nConsiderat un dels mites del futbol mundial de tots els temps, a la seva època (els anys 70) fou considerat el número 1. Als 18 anys ja vestia la samarreta de la selecció holandesa i als 19 va conquerir la primera de les sis Lligues que va guanyar amb l’Ajax, equip amb què també es va adjudicar tres Copes d’Europa.\nCom a capità d’Holanda, selecció que va desenvolupar el famós “futbol total”, va assolir el subcampionat als Mundials de l'RFA del 1974. La seva immensa qualitat es va veure recompensada internacionalment amb tres Pilotes d’Or al millor jugador europeu (1971, 1973 i 1974).\nVa signar contracte amb el FC Barcelona a l’agost del 1973 després d’unes dures negociacions entre el club català i l’Ajax i gràcies a la decisiva labor del gerent barcelonista Armand Carabén. Durant la seva primera temporada al Barça el davanter holandès va demostrar amb escreix la seva enorme categoria futbolística. El seu joc intel·ligent, tècnica superba i capacitat de líder van permetre al FC Barcelona conquerir la Lliga 1973-74 amb una superioritat insultant i després de 14 anys sense fer-ho. A la retina dels bons afeccionats barcelonistes han quedat gravades per sempre més les imatges del prodigiós gol que va marcar a l’Atlètic de Madrid en un partit al Camp Nou i que li va valer el sobrenom de l’Holandès Volador. També es recorda el famós 0-5 aconseguit al Santiago Bernabéu al febrer del 1974. A les temporades posteriors el Barça va aconseguir la Copa del Rei 1977-78.\nDeu anys després de deixar el FC Barcelona com a jugador, el 1988 va tornar-hi com a entrenador i va encetar la millor etapa viscuda al Barça en la seva història, ja que va encadenar quatre títols de Lliga (una fita mai aconseguida al Club) i, entre altres competicions, va conquerir la somiada Copa d’Europa, al maig del 1992 a Wembley. Era l’època del llegendari Dream Team, un equip que va meravellar tothom amb un futbol extraordinari. El 18 de maig del 1996 la directiva del Club el va cessar de les seves funcions a causa del distanciament que tenia amb el president Josep Lluís Núñez. Malgrat tot, ha passat a la història com un dels personatges més grans del Barça. Al gener del 1999 va ser escollit com a millor jugador del segle a Europa i el 19 de setembre del 2006 la Generalitat de Catalunya li va concedir la Creu de Sant Jordi. Des del 2 de novembre del 2009 fins al 2 de gener del 2013 va ser seleccionador català.\nCom a jugador: Una Lliga (1973-74) i una Copa del Rei (1977-78)\nCom a entrenador: Una Copa d’Europa (1991-92), una Supercopa d’Europa (1992), quatre Lligues (1990-91, 1991-92, 1992-93 i 1993-94), una Recopa (1988-89), una Copa d’Espanya (1989-90), tres Supercopes d’Espanya (1991,1992 i 1994) i dues Copes de la Generalitat (1990-91 i 1992-93).\nVa morir a Barcelona el 24 de març del 2016. A títol pòstum, el govern d’Espanya li va concedir la Medalla d'Or del Reial Orde del Mèrit Esportiu. També a títol pòstum, el 18 d’abril li va ser atorgat el Premi Laureus a l’esperit de l’esport. Així mateix, l’1 de juliol el ple de l’Ajuntament de Barcelona li va concedir la Medalla d’Or al Mèrit Esportiu, la qual va ser recollida per la seva família al Saló de Cent el 10 de novembre.\nEl 26 d’agost del 2019 va ser descoberta a l’esplanada del Camp Nou una estàtua de bronze de Johan Cruyff, obra de l’artista holandesa Corry Ammerlaan van Niekerk. A la seva peanya s’hi pot llegir: Salid y disfrutad.\nL’endemà es va inaugurar a Sant Joan Despí l’Estadi Johan Cruyff, seu dels partits del FC Barcelona B, el FC Barcelona femení i el Juvenil A.\nPilota d’Or 1971 (Jugador de l’Ajax)\nPilota d’Or 1973 (Ajax / FC Barcelona)\nPilota d’Or 1974 (FC Barcelona)\nPilota de Bronze 1975 (FC Barcelona)\nMillor jugador del Mundial 74\nMillor Jugador del segle a Europa (1999)


20 de novembre. Beat Andreu Solà | Claretians de Catalunya\nEl pare Andreu Solà va néixer el dia 7 d’octubre de 1895 a la masia Vilarrasa de la població de Taradell. Va ser batejat, però, a la parròquia del municipi de Santa Eugènia de Berga. Dos mesos més tard va rebre el sagrament de la confirmació de mans de Josep Morgades, a l’església de Sant Domènec, de Vic, la més claretiana de la ciutat. Els seus pares es deien Bonaventura Solà Comas i Antònia Molist Benet.\nVa tenir onze germans. La principal riquesa de la família era l’amor a Déu, a la Mare de Déu i a l’Església Catòlica. En la pietat familiar van florir dues vocacions més, la del seu germà Jaume, també claretià, i la d’Eudald, sacerdot diocesà de Vic. Per la resta, era una família econòmicament pobra. No eren propietaris sinó masovers. Per això es van anar traslladant d’una masia a una altra quan les circumstàncies ho aconsellaven i afavorien. De fet, al poc d’haver nascut Andreu, la família es va traslladar de la masia Vilarrasa de Taradell a la del Clarà de Sant Martí de Sentfores, població coneguda a la Plana de Vic com La Guixa.\nAls 12 anys va rebre la primera comunió. Per aquest temps va tenir ocasió d’assistir a la predicació d’un missioner claretià de la nostra comunitat de la Casa Mare de Vic, i al seu interior va escoltar la crida del Senyor a ser missioner com el Pare Claret. Al seu pare li va costar acceptar la vocació religiosa d’Andreu perquè li proporcionava una gran ajuda en les tasques de la granja i del camp, però com a bon cristià va acceptar la voluntat de Déu.\nJa en el postulantat de Vic, la seva família es va traslladar a Alpens, a uns 20 quilòmetres de Vic. Va viure el seu seguiment de Jesucrist amb convicció i entrega. Del postulantat a Vic va passar al noviciat de Cervera. Durant l’any de noviciat va tenir dificultats de salut, una bona prova per a la seva vocació. La seva primera professió va ser el 15 d’agost de 1914.\nEn els seus estudis superiors va treballar amb serietat i afany per actuar seves possibilitats intel·lectuals, mentre s’entrenava en valors humans i creixia en finor espiritual. El seu interior s’anava enfortint a mesura que treballava per donar equilibri a un temperament una mica propens a la radicalitat. El Senyor anava treballant al seu heroi.\nL’obediència el va enviar a Mèxic. Va exercir de professor en el postulantat claretià de Toluca. Repartia el seu temps amb la predicació popular. En el Nadal de 1924 va ser enviat a la comunitat de León (Mèxic), on va poder dedicar-se amb més comoditat a la predicació tot i la prohibició del govern mexicà a tot exercici pastoral, sobretot al clergat estranger. La persecució religiosa es va intensificar tancant temples i perseguint sacerdots i religiosos.\nAndreu Solà es va mantenir fidel a la seva vocació de pastor d’ànimes repartint el Pa de la Paraula i els Sagraments. Tenia el zel de la salvació de les ànimes que havia tingut pocs decennis abans el venerable Antoni Maria Claret. No va dubtar a exposar-se al perill en el seu compromís pastoral. Atenia els catòlics en una casa particular amb la celebració de l’Eucaristia, la confessió, l’adoració eucarística i, donada la manca de servei sacerdotal per les condicions de l’ambient religiós, va demanar llicència per batejar, casar i administrar la unció de malalts.\nEl procés del martiri va començar quan, després de celebrar Eucaristia i l’hora santa amb la benedicció del Santíssim, van ser descoberts tant el pare Andreu com el col·laborador Leonardo Pérez. Una fotografia d’estudi, record d’una primera comunió, va delatar al pare Solà com a sacerdot. Des d’aquest moment tot es va desenvolupar amb rapidesa. Els van acusar a ell, al senyor Leonardo i al jove prevere mexicà Trinitat Rangel d’haver assaltat i descarrilat un tren. En l’interrogatori Solà va dir amb tota enteresa: «Que em sigui lícit manifestar que no tinc un altre crim, que jo conegui, que el d’haver complert amb el meu deure com a missioner que sóc».\nVan ser traslladats en tren al lloc on efectivament hi havia hagut poc abans de l’atemptat el descarrilament que se’ls imputava i allà els tres màrtirs, braços en creu, van rebre la descàrrega del piquet, no sense abans cridar amb tota la força i fervor: “iVisca Crist Rei!” Era el dia 25 d’abril de 1927. El senyor Leonardo i el pare Rangel sembla que van morir immediatament, però el nostre màrtir, ferit de mort, va resistir tres hores més. Uns treballadors del ferrocarril van ser testimonis propers del martiri. Passades unes hores es van acostar als afusellats.\nEl P. Andreu Solà encara resistia a la mort i en adonar-se de la presència d’aquelles persones va dir:\n«Dos som sacerdots i morim per Jesús, morim per Déu, estic mal ferit, moro per Jesús. No us oblideu de fer arribar a la meva mare, pel mitjà que puguin, que he mort, però diguin-li que té un fill màrtir».\nSolà va demanar una mica d’aigua, com Jesús a la creu. Les seves últimes paraules van ser:\n«Jesús, misericòrdia! Jesús, perdoneu! Jesús, moro per la teva causa! Déu meu, moro per tu!».\nEl nostre germà claretià, el pare Andreu Solà i Molist va ser beatificat a Guadalajara (Mèxic), amb 12 màrtirs mexicans el 20 de novembre del 2005. Va presidir la celebració el cardenal José Saraiva Martins, claretià.\nTags: Andreu Solà, beat, català, màrtir, Mèxic


Av�s Legal | Gran Via 2 - Centre Comercial\nAVÍS LEGAL\t// Avís Legal\nLa seva relació amb Gran Via 2\n1. L'ús que vostè faci dels Llocs Web de Gran Via 2 i de tots els seus productes i serveis, incloent la participació en concursos i promocions que Gran Via 2 posa a la seva disposició a través dels seus Llocs Web (conjuntament denominats "Serveis" en aquest document) estaran subjectes a les condicions d'un acord legal entre vostè i Gran Via 2. "Gran Via 2" significa Asociación Comerciantes Centro Comercial Gran Via 2, amb domicili social a Avinguda de la Gran Via, 75, 08908 L'Hospitalet de Llobregat.\n2. El seu acord legal amb Gran Via 2 es composa de les Condicions d'ús establertes en aquest document.\n3. Les Condicions d'ús constitueixen un contracte legalment vinculant per a vostè i per a Gran Via 2 en relació a l'ús que vostè faci dels Serveis, per tant, és important que les llegeixi detingudament.\n4. Les Condicions d'ús són d'aplicació a tots els usuaris dels Llocs Web de Gran Via 2, incloent aquells usuaris que aportin igualment continguts de vídeo, informació i/o altres materials o serveis a Gran Via 2.\n1. Per poder utilitzar els Serveis, haurà d'acceptar prèviament les Condicions d'ús. Vostè no podrà utilitzar els Serveis si no accepta les Condicions d'ús.\n2. Pot acceptar les Condicions d'ús mitjançant la simple utilització dels Serveis. Vostè reconeix i accepta que Gran Via 2 considerarà que el sol ús dels Serveis constitueix l'acceptació de les Condicions d'ús a partir de l'inici d'aquesta utilització.\n3. Vostè no podrà utilitzar els Serveis ni podrà acceptar les Condiciones si (a) no està legalment capacitat per celebrar un contracte vinculant amb Gran Via 2, o (b) té prohibida o legalment exclosa la recepció o utilització dels Serveis, en virtud de la legislació del seu pais de residència o des del que accedeix o utilitza els Serveis.\n1. Gran Via 2 podrà realitzar canvis en les Condicions en qualsevol moment. Quan s'introdueixin aquests canvis, Gran Via 2 publicarà una nova còpia de les Condicions d'ús als seus Llocs Web.\n2. Vostè reconeix i accepta que si utilitza els Serveis després de la data de modificació de les Condicions d'ús, Gran Via 2 considerarà que el sol ús dels Serveis constitueix l'acceptación de les Condicions d'ús actualitzades.\n1. Per poder accedir a determinades funcions dels Llocs Web de Gran Via 2 o altres Serveis, haurà de registrar-se a la base de dades de Gran Via 2. En registrar-se, haurà de facilitar determinada informació correcta i completa.\n2. Vostè accepta ser l'únic responsable (respecte de Gran Via 2 i altres tercers) de tota l'activitat que s'ocasioni sota el seu registre de Gran Via 2.\nRestriccions generals de l'ús\n1. Gran Via 2 l'autoritza a accedir i utilitzar els seus Llocs Web i els seus Serveis, subjecte a les condicions específiques que a continuació s'indiquen, i vostè accepta que la seva inobservància de qualsevol d'aquestes condicions constituirà un incumpliment de les presents Condicions d'ús per part seva:\n1. Vostè s'obliga a no distribuir cap part dels Llocs Web de Gran Via 2, incloent a títol enunciatiu, que no limitatiu, els arxius d'usuaris (tal com aquest terme es defineix a continuació), a través de cap mitjà sense la prèvia autorització per escrit de Gran Via 2;\n2. Vostè s'obliga a no alterar o modificar cap part dels Llocs Web de Gran Via 2 o dels seus Serveis (incloent a títol enunciatiu, que no limitatiu, el Reproductor de Vídeo de YouTube i totes les tecnologies relacionades);\n3. Vostè s'obliga a no accedir als arxius d'usuaris (tal com aquest terme es defineix a continuació) o a altres continguts oferits a través dels Llocs Web de Gran Via 2 utilitzant qualsevol tecnologia o mitjà diferents a les pàgines de reproducció de vídeo dels propis Llocs Web, el Reproductor de Video de YouTube o qualsevol altre mitjà que Gran Via 2 designi explícitamente a tal efecte;\n4. Vostè s'obliga a no eludir, desactivar o manipular de qualsevol altra forma (o provar d'eludir, desactivar o manipular) les funcions de seguretat dels Llocs Web de Gran Via 2 o altres funcions que (i) impedeixin o restringeixin la utilització o còpia dels arxius d'usuaris o dels Continguts de Gran Via 2, o (ii) que apliquen les limitacions a la utilització dels Llocs Web de Gran Via 2 o dels continguts que s'ofereixen a través dels Llocs Web de Gran Via 2;\n5. Vostè s'obliga a no utilitzar els Llocs Web de Gran Via 2 o els seus Serveis (incloent el Reproductor de Video de YouTube) per a cap finalitat comercial, sense la prèvia autorització per escrit de Gran Via 2. Entre els usos comercials prohibits s'inclouen, sense limitació alguna:\n1. la revenda de l'accés als Llocs Web de Gran Via 2 o a qualsevol dels seus Servicios (tals com el Reproductor de Video de YouTube) a través d'un altre lloc web amb la finalitat principal d'obtenir-ne ingressos per publicitat o subscripcions; i\n2. la redistribució dels Serveis (incloent els arxius d'usuaris disponibles a través d'aquests Serveis) amb la finalitat principal de generar ingressos a partir d'una actividad empresarial substancialment similar o comparable a la desenvolupada per Gran Via 2, excloent qualsevol ús que hagi estat expressament autoritzat per Gran Via 2 per escrit;\n1. Vostè s'obliga a no utilitzar o activar cap sistema automatitzat (incloent, sense cap limitació, qualsevol robot, aranya ("spider") o lector offline que accedeixi als Llocs Web de Gran Via 2 de manera que enviï més missatges de sol·licitud als servidors de Gran Via 2 en un intèrval de temp concret dels que una persona física podria raonablement produir en el mateix intèrval de temp utilitzant un navegador web públicament disponible i general (és a dir, sense modificar);\n2. Vostè s'obliga a no recaptar dades personals de cap usuari dels Llocs Web de Gran Via 2 o dels seus Serveis;\n3. Vostè s'obliga a no utilitzar els Llocs Web de Gran Via 2 i els seus Serveis per oferir serveis en relació a una activitat comercial; i\n4. Vostè s'obliga a no ofrerir serveis, amb finalitats comercials, als usuaris dels Llocs Web de Gran Via 2. 2. Vostè s'obliga a cumplir tota la resta de disposicions de les Condicions d'ús en tot moment mentres utilitzi els Serveis.\n3. Gran Via 2 autoritza els operadors de motors de recerca públics a utilitzar aranyes ("spiders") per copiar materials del lloc amb la única finalitat de crear índex de recerca dels materials disponibles per al públic en general, si bé aquests materials no podran ser emmagatzemats en memòria caché o altres arxius. Gran Via 2 es reserva el dret a revocar aquestes excepcions de forma general o en casos específics.\n4. Vostè reconeix i accepta que la forma i naturalesa dels Serveis prestats per Gran Via 2 podrà variar en qualsevol moment sense necessitat de preavís.\n5. Vostè reconeix i accepta que Gran Via 2 podrà interrompre (de forma permanent o temporal) la prestació dels Serveis (o de qualsevol funció d'aquests) a vostè o als usuaris en general, a elecció exclusiva de Gran Via 2, sense necessitat de preavís. Vostè podrà deixar d'utilitzar els Serveis en qualsevol moment i no estarà obligat a informar-ne específicamente a Gran Via 2.\n6. Vostè reconeix ser l'únic responsable (sense que Gran Via 2 asumeixi cap responsabilitat enfront de vostè o de qualsevol tercer) de l'incompliment de les seves obligacions previstes en les Condicions d'ús i de les conseqüències (incloent qualsevol pèrdua o danys en què Gran Via 2 pugui incórrer) derivades d'aquest incompliment.\n1. Gran Via 2 no es fa responsable, en relació als drets d'autor dels arxius carregats i/o publicats pels usuaris als seus Llocs Web, dels arxius que infringeixin presuntament els drets d'autor d'un tercer.\nEls arxius d'usuari\n1. Com a membre registrat a Gran Via 2, podrà enviar continguts de vídeo, d'imatge i textuals. Vostè comprèn que independentment de que aquests arxius siguin publicats, Gran Via 2 no garantitza cap tipus de confidencialitat respecte els ementats arxius.\n2. Vostè renuncia als drets relatius als seus arxius, atorgant drets de llicència il·limitats a favor de Gran Via 2. Aquests drets es descriuen a l'apartat Drets que vostè atorga sota llicència de les presents Condicions d'ús.\n3. Vostè reconeix i accepta ser l'únic responsable dels seus arxius i de les conseqüències de la seva publicació. Gran Via 2 no subscriu cap arxiu, opinió, recomanació ni consell expressat en relació a aquest, excloent expressament tota responsabilitat relativa als arxius dels usuaris.\n4. Vostè manifesta i garanteix que és titular (i que ho continuarà sent mentres utilitzi els Serveis) de totes les llicències i tots els drets, consentiments i permisos que es necessiten per permetre a Gran Via 2 utilitzar els seus arxius a efectes de la prestació dels Serveis i per a qualsevol altra finalitat conforme a la forma contemplada als Llocs Web de Gran Via 2 i en les presents Condicions d'ús.\nContinguts dels arxius que vostè carrega i/o publica als llocs web de Gran Via 2.\n1. Vostè declara que la seva conducta als Llocs Web de Gran Via 2 (i el contingut de tots els arxius que carrega i/o publica) cumplirà, en la seva versió vigent en cada moment, amb totes les lleis i regulacions locals, nacionals i internacionals.\n2. Vostè s'obliga a no publicar o carregar cap arxiu (audiovisual, d'imatge o textual) que contingui continguts la possessió dels quals sigui ilegal, o la utilització o possessió dels quals sigui ilegal per a Gran Via 2 en relació a la prestació dels seus serveis.\n3. Vostè s'obliga a no carregar o publicar cap arxiu (audiovisual, d'imatge o textual) que estigui subjecte a drets de propietat intel·lectual de tercers (incloent drets d'exclusivitat o publicitat), excepte que el titular legal d'aquests drets li hagi atorgat una llicència o autorització formal per publicar el material en qüestió i per atorgar a Gran Via 2 la llicència indicada a l'apartat Drets que vostè atorga sota llicència de les presents Condicions d'ús.\n4. Gran Via 2 es reserva el dret (tot i que no hi estarà obligat) a decidir si els arxius (audiovisuals, d'imatge o textuals) cumpleixen amb els requisits de contingut estipulats en les presents Condicions d'ús, i podrà eliminar aquests arxius i/o cancelar l'accés de qualsevol Usuari per carregar qualsevol arxiu que infringeixi les presents Condicions d'ús dels serveis en qualsevol moment, sense necessitat de preavís i a la seva exclusiva elecció.\n5. Així mateix, vostè reconeix i comprèn que en utilitzar els Llocs Web i els Serveis de Gran Via 2, podrà estar exposat a arxius d'usuaris que per a vostè siguin objetivament imprecisos, ofensius, indecents o qüestionables. En virtud del present document, vostè renuncia a exercitar qualsevol dret o acció legal o en equitat que li pugui correspondre contra Gran Via 2 respecte de qualsevol arxiu d'usuari.\nDrets que vostè atorga sota llicència\n1. En carregar o publicar un arxiu als llocs web de Gran Via 2 (de forma directa o mitjançant el seu canal a YouTube), vostè estarà atorgant:\n1. a favor de Gran Via 2, una llicència mundial, no exclusiva, exenta de royalties i transferible (amb dret de sub-llicència) per utiltizar, reproduir, distribuir, realitzar treballs derivats de mostrar i executar aquests arxius en relació al funcionament del Lloc Web i de l'activitat de Gran Via 2, incloent sense cap limitació, a efectes de promoció i redistribució de la totalitat o d'una part del Lloc Web (i dels seus treballs derivats) en qualsevol format i a través de qualsevol canal de comunicació; 2. L'anterior llicència atorgada per vostè respecte als arxius audiovisuals, d'imatge i textuals és de caràcter perpetu i irrevocable.\nContinguts de Gran Via 2 al seus Llocs Web\n1. Excepte els arxius de l'usuari, la resta de continguts dels Llocs Web de Gran Via 2 incloent, sense limitacións, textos, software, guions, gràfics, fotos, sons, música, vídeos i funcions interactives seran propietat de Gran Via 2, o li correspondran en virtud d'una llicència, i estaran subjectes a drets d'autor, drets de marca i altres drets de propietat intel·lectual de Gran Via 2.\n2. Els continguts de Gran Via 2 no podran ser descarregats, copiats, reproduïts, distribuïts, transmesos, difosos, mostrats, venuts, atorgats sota llicència o explotats per a cap finalitat sense el previ consentiment per escrit de Gran Via 2. Gran Via 2 es reserva tots els drets que no hagin estat expressament atorgats respecte dels continguts de Gran Via 2.\n1. Gran Via 2 no serà responsable de:\n1. pèrdues indirectes o derivades en les quals vostè pot incórrer, incloent qualsevol pèrdua de beneficis (independentment que s'hagi originat de forma directa o indirecta), pèrdues de fons de negoci o prestigi empresarial, o pèrdues de dades:\n2. pèrdues o danys en els quals vostè pugui incórrer a conseqüència de:\n1. qualsevol canvi que Gran Via 2 introdueixi a la relació dels Serveis, o qualsevol cessament permanent o temporal de la prestació dels Serveis (o de qualsevol de les seves funcions);\n2. l'eliminació, corrupció o fallada d'emmagatzemament de qualsevol arxiu de l'usuari o altres dades de comunicació mantingudes o transmeses a través de l'ús dels Serveis;\n3. que vostè no subministri a Gran Via 2 informació de registre precisa i vertadera;\n4. que vostè no mantingui la seguretat i confidencialitat de la seva contrasenya o informació de registre; 2. Les limitacions a la responsabilitat de Gran Via 2 referent a vostè incloses a l'epígraf anterior seran d'aplicació independentment que Gran Via 2 hagi estat avisada o hagués hagut de ser avisada de la possibilitat que es produissin les pèrdues ementades.\n1. Les Condicions d'ús constitueixen l'acord legal complert entre vostè i Gran Via 2 i regeixen l'ús dels seus Serveis.\n2. Vostè accepta que Gran Via 2 podrà enviar-li notificacions, incloent les relatives als canvis de les Condicions d'ús, mitjançant e-mail, correu ordinari o publicant les modificaciones esmentades al lloc web.\n3. Vostè accepta que en el supòsit que Gran Via 2 no exerceixi qualsevol dret o acció legal contemplada a les Condicions d'ús (o que li correspongui en virtud de la legislació aplicable), no constituirà una renúncia formal als drets de Gran Via 2, mantenint els drets i les accions legals esmentades plenament vigents per a Gran Via 2.\n4. Si un tribunal amb jurisdicció competent sobre aquest assumpte determina que qualsevol de les disposicions de les presents Condicions d'ús és invàlida, l'esmentada disposició serà eliminada de les Condicions d'ús sense que afecti a la resta de les condicions mantenint la resta de disposicions plenament vigents en tots els seus aspectes.\n6. Les Condicions d'ús i la seva relació amb Gran Via 2 conforme al que aquí es preveu, es regiran per les lleis d'Espanya. Vostè i Gran Via 2 s'obliguen a sometre's a la jurisdicció exclusiva dels tribunals d'Espanya per a la resolució de qualsevol conflicte derivat de les Condicions d'ús. Sense perjudici de l'anteriorment esmentat, vostè ascepta que Gran Via 2 podrà sol·licitar mesures cautelars (o altres mesures legals equivalents de carácter urgent) en quasevol jurisdicció.\nAvís de privacitat de Gran Via 2\nLa Política de privacitat de Gran Via 2 descriu la forma en què Gran Via 2 tracta la informació personal quan s'utilitzen els seus serveis, inclosa la informació proporcionada a l'utilitzar el web. A continuació es descriuen també les pràctiques de privacitat específiques de promociones / concursos relacionats amb el web. Per comprendre la forma en què tractem la informació que se'ns proporciona, és necessari llegir aquesta política de privacitat.\n* Activitat sense registre. Pot veure vídeos, llegir comentaris i votar a qualsevol secció sense estar registrat a Granvia2.com. També pot posar-se en contacte amb nosaltres per a informar-nos sobre algun vídeo o comentari sense estar registrat a Granvia2.com.\n* Activitat registrada. Per a realitzar altres actividades al web, com pujar vídeos, publicar comentaris o participar en els concursos i promocions de Gran Via 2 ha d'estar registrat a Granvia2.com. Quan crei un registre a Granvia2.com, haurà de proporcionar-nos determinades dades personals, entre les quals s'inclourà l'adreça de correu electrònic, un nom d'usuari i una contrasenya, que s'utilitzaran per a protegir el seu registre d'accessos no autoritzats.\n* Contingut penjat al lloc web. Qualsevol contingut de vídeo, imatge, text o informació personal que exposi voluntàriament a través d'Internet (a les pàgines de reproducció o àrees de comentaris) estarà disponible per a qualsevol usuari d'Internet i podrà ser recopilada i utilizada per altres persones. Usos\n* Si ens envia a través dels llocs web de Gran Via 2 informació que permeti la seva identificació, utilitzarem aquesta informació per gestionar, mantenir i oferir-li accés a les funcions i utilitats generals i personalitzades dels llocs web de Gran Via 2, així com per processar qualsevol activitat de marcatge o correspondència que rebem de vostè.\n* Altres usuaris veuran el seu nom d'usuari (no la seva adreça de correu electrònic) quan pengi vídeos, fotografíes o textos als llocs web de Gran Via 2. Qualsevol vídeo que enviï als llocs de Gran Via 2, podrà redistribuir-se a través d'Internet i d'altres canals de comunicació i ser vist pel públic general.\n* Ens reservem el dret d'utilitzar la seva adreça de correu electrònic i altra informació personal identificable per enviar-li missatges comercials o publicitaris i per a comunicacions administratives no relacionades amb la publicitat (com notificar-li canvis rellevants als llocs web de Gran Via 2 o com a part del servei al client).\n* Utilitzem la informació personal que permet identificar l'usuari i algunes dades que no permeten la identificació personal (com dades d'ús d'usuaris anònims, cookies, adreces IP, tipus de navegador, dades de seguiment de clics, etc.) per millorar la qualitat i el disseny dels llocs web de Gran Via 2 i per crear noves eines, promocions, funcions i serveis mitjançant l'emmagatzemament, seguiment, anàlisi i processament de les tendències i preferències dels usuaris, de les seves comunicacions i de la seva activitat. Les seves opcions\n* Per descomptat, pot rebutjar enviar informació personal identificable a través dels llocs web de Gran Via 2, si és el cas podrà seguir veint vídeos i explorant els llocs web de Gran Via 2, però Gran Via 2 no podrà proporcionar-li determinats serveis. Algunes funcions, concursos i promocions de Gran Via 2 poden requerir un registre en què es soliciti informació personal identificable.\n* Pot actualitzar o corregir la informació del seu perfil en qualsevol moment. A tal efecte, posis en contacte amb Gran Via 2 Nota Legal\nLes dades que ens facilita figuraran en un fitxer informatitzat de l'Associació de Comerciants del Centre Comercial Gran Via 2, Av. de la Gran Via, 75, 08908 L'Hospitalet de Llobregat (tel. 902 301 444) i en què vostè podrà exercir els seus drets d'accés, rectificació, cancel·lació i oposició (Llei Orgànica 15/1999, del 13 de desembre). ON ÉS GRAN VIA 2? Gran Via 2 està molt més a prop del que et penses\nCafeteries i Restaurants (21)\nImatge i So - Electrodom�stics (11)\nImatge Personal (17)\n�ntima - Bany (10)\nModa Home i Dona (35)\nLlar, Decoraci� i Regals (6)\nSabateries Infantils (3)\nFESTIUS DE TANCAMENT 2013\n(excepte oci, cinemes i restauració)\tFESTIUS D'OBERTURA 2013\n(calendari oficial de festius d'obertura fixat per la Generalitat de Catalunya)\nDivendres, dissabtes i vigilies de festius, fins a les 03 h.


Boned, López, Pinedo, Romero i Jerez, titulars balears fora de les Illes – Federació d'Atletisme de les Illes Balears\nLes actuacions balears fora de l’arxipèlag d’aquest cap de setmana es repartiren entre el nacional de trail disputat a Liencres, Cantabria, i totes les seus que acolliren el retorn del Campionat d’Espanya per Clubs, en una primera fase per encontres quadrangulars que comptaren amb una vintena d’atletes illencs.\nDel Campionat d’Espanya de Trail Running celebrat al litoral càntabre arribà la bona actuació del CA Sa Raval, club que aportà quatre participants al campionat i d’entre les quals sobresortí Maria José Boned, qui es proclamà subcampiona d’Espanya al recorregut de 16 quilòmetres gràcies a un temps de 1 hora, 43 minuts i 43 segons. Compartí el recorregut amb la seva companya d’equip Mª Lucrecia Marí, que amb un segon menys de temps es classificà 12ª a la categoria F40. Com elles dues competí també al torn de dissabte el M50 J. Vicente Gadea, amb molt bon rendiment sobre el mateix circuit amb el qual finalitzà vuitè d’Espanya amb 1h20:11. L’actuació del club eivissenc es completà diumenge amb el M35 José Serra, qui acabà 35è amb un temps de 1h24:58.\nQuant al nacional per clubs, la LigaIberdrola (campionat femení) comptà amb nou de les nostres atletes en cinc de les vuit trobades celebrades, considerant Divisió d’Honor i 1ª Divisió. A la màxima categoria coincidiren quatre a Manresa, Barcelona, on el balanç fou excels. Lucía Pinacchio, amb 2:14.44, i Caridad Jerez, amb 13.92 (-3.8), tercera al rànquing absolut, donaren victòries al FC Barcelona als 800 metres i als 100 metres tanques respectivament (Jerez també participà del 4×100 guanyador), Marina Bagur fou tercera als 3.000 metres obstacles amb 11:09.14 per l’Hospitalet, i la també menorquina Lita López (Avinent Manresa) fou setena als 400 tanques… amb 1:05.62, nou rècord d’Espanya F45! Dues setmanes de batre la plusmarca nacional de l’especialitat sobre 80 metres, la incombustible ferrerienca sumà una fita més al seu currículum, una nova plusmarca nacional que millora els 1:06.06 que Laura G. Moneo establí el 2018.\nTambé a Divisió d’Honor però a Andújar, Jaén, Natalia Romero obrí la seva temporada d’estiu amb imponent victòria als 800 metres amb molt bons 2:07.30, segona marca al rànquing nacional; i a Guipúscoa, Eva Tur (CA Ría Ferrol) fou segona als 5.000 marxa amb 28:53.62. A les trobades corresponents a 1ª Divisió, la menorquina Iris Vilches (SG Pontevedra) registrà 1:14.70 als 400 tanques a Gijón; mentre que a Elx, Andrea Romero (JA Elche) estrenà la seva temporada d’aire lliure amb imponent victòria als 3.000 metres i 9:42.78, on també participà Paula Vich (CA Silla), amb 3,20 a salt amb perxa.\nPel que fa a la LigaJoma (campionat masculí), a la trobada C celebrada a València s’imposà al pes José Ángel Pinedo. El llançador del Fent Camí Mislata tornà a superar en quatre ocasions els 18 metres, arribant el seu cinquè intent als 18,58. El mallorquí continua amb la millor marca nacional aconseguida a l’aire lliure a escasos moments de confirmar si formarà part de l’equip nacional per la Copa d’Europa de Llançaments (Split, 8 i 9 de maig). A València també corregueren per l’Unicaja Jaén Óscar Santos (4:01.45 en 1.500 tàctics) i Lluís Fullana (9:43.07 en la seva reaparició després d’un hivern de recuperació per lesió). A la mateixa provà tornà a competir el Sub20 del FC Barcelona Adrià Ceballos, ell a l’Hospitalet de Llobregat, on es consolidà per davall dels 9:30 amb 9:29.08.\nA les trobades de 1ª Divisió competiren a Elx Sebastià Pons (Lleida UA), tercer als 200 metres amb bons 22.16 (-0.9) i la seva aportació al 4×100, Gonzalo López-Cancio (Elche Decatlón), qui igualà la seva marca de la temporada en 50.58 i prengué part del 4×400, i el veterà Alex Flórez, qui guanyà els 5.000 metres marxa amb 22:40.64. D’altra banda, a Villafranca de los Barros, Badajoz, competiren ni més ni manco que quatre balears de les files de l’Atletismo Alcorcón: Javier Hernández (primer a triple salt amb 14,23 +1.6), Enrique Cots (13,50 a pes), Rayan Djenadi (49,43 a javelina) i Ángel Blanco (24:15.08 a 5.000 marxa).\nCA Sa Raval, José Miguel Muñoz (RFEA), Toni Cabrera (FCA)\nCategories Campionat d'Espanya, Pista, Trail Etiquetes Andrea Romero, Caridad Jerez, José Ángel Pinedo, LigaIberdrola, LigaJoma, Lita López, Lucía Pinacchio, Natalia Romero, Pista, Sa Raval Navegació per les entrades\nLua Mar Alvado, rècord balear de martell Sub20 a Can Misses


Ets aquí:Inici /Pastoral\nEl col·legi Sagrada Família de Lleida col·labora amb obres solidàries properes a l’Institut de les germanes de la Sagrada Família d’Urgell. Cada escola o centre assistencial de la congregació ho fa de diverses formes. La comunitat educativa, cada any, pels voltants del mes de maig celebra un berenar solidari amb la finalitat de contribuir econòmicament en alguna de les obres de la Congregació.\nLa beata Anna Maria Janer Anglarill, fundadora de l’Institut de les germanes de la Sagrada Família d’Urgell , va néixer a Cervera el 18 de desembre de 1800 i va morir a Talarn l’11 de gener de 1885. En memòria seva, al voltant de l’11 de gener dediquem una setmana a recordar-la i es programen un seguit d’activitats per donar a conèixer el seu carisma.\nEl 30 de gener es celebra el Dia de la no violència i la pau, en record a Gandhi. És per això que nosaltres ens unim a aquestes celebracions per dir fort i clar que estem a favor d’un món ple de pau, on rebutgem les injustícies i estem al costat dels pobles que pateixen la guerra i la fam.\nA finals del mes d’abril celebrem la festa de l’escola. Els alumnes d’Educació Infantil i Primer cicle d’educació primària fan una ofrena floral a la Mare de Déu, a la capella. Els nens i nenes porten amb goig la seva flor i la capella, aquest dia, s’omple d’olors i colors en plena primavera.


Recull de pregàries: L'ART DE VIURE PLEGATS\nExplica una llegenda dels indis sioux que una vegada un noi i una noia van arribar agafats de la mà a la tenda del vell bruixot de la tribu i li van demanar:\n- Nosaltres ens estimem i volem casar-nos. Però ens estimem tant, que volem un consell que ens doni garantia de que viurem sempre més plegats, fins a la mort. Què podem fer, per aconseguir-ho?\nEl vell, emocionat veient-los tan joves i apassionats els va dir:\n- Són tasques difícils, però mireu: Tu noia, hauràs de pujar fins al cap de munt de la muntanya que hi ha al nord del poblat, i només amb una xarxa de caçar el falcó més fort i dur-lo viu fins aquí. Tu noi, escalaràs la muntanya de Tro, allà hi trobaràs la més gran i forta de les àligues, l'hauràs d'agafar amb una xarxa i portar-me-la viva.\nEls joves es van abraçar esperançats i van partir a complir la missió.\nEl dia fixat tots dos s'esperaven amb les aus davant la tenda del bruixot. El vell va constatar que realment eren els excel·lents exemplars que ell havia demanat.\n- I ara què hem de fer? - van dir els joves.\n- Agafeu les aus i lligueu-les, una amb l'altra per les potes, amb aquestes cintes de cuir. Quan estiguin lligades, deixeu-les anar perquè volin lliures.\nAixí ho van fer i van deixar les aus. Aquestes van intentar volar però amb prou feines van poder fer saltets per terra. Minuts després, irritades per la impossibilitat de volar, van començar a agredir-se i a picar-se l'una a l'altra fins fer-se mal. Aleshores el vell va dir:\n- No oblideu mai el que esteu veient. Aquest és el meu consell: vosaltres sou com l'àliga i el falcó, si estiguéssiu lligats, encara que fos per amor, no tan sols viuríeu arrossegant-vos sinó que més tard i és d'hora començaríeu a fer-vos mal l'un a l'altre. Si voleu que el vostre amor duri, voleu plegats però mai lligats.\nAllibera la persona que estimes perquè pugui volar amb les seves pròpies ales.\nAixò és una veritat en la parella, però també en les relacions familiar, professionals i d'amistat.\nRespecta el dret de les persones de volar vers els seus somnis.\nLa lliçó principal és que només lliures, les persones són capaces d'estimar!\nPublicat per Pep Salvà a 14:49


Holiday home Oktobervej F- 3306 Lokken Dinamarca - Ofertes d'hotels amb els MILLORS DESCOMPTES EN LÍNIA Fer un comentari al lloc web\nHoliday home Oktobervej F- 3306Lokken, Lokken, Dinamarca - Veure al mapaHoliday home Oktobervej F- 3306Veure més fotosVeure més fotosVeure totes les 24 fotosVeure al mapaParticularitats que li encantaranWi-Fi gratuït en totes les habitacionssauna\nSobre l'allotjamentDescripcióTant si es tracta d'un viatge de plaer com si és de negocis, Holiday home Oktobervej F- 3306 és una elecció d'allotjament magnífica quan visiten Lokken. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. A Holiday home Oktobervej F- 3306, l'excelent servei i instal.lacions superiors faran de la vostra estada una experiència inoblidable. Aquest hotel ofereix nombroses instal.lacions en el lloc per satisfer el més exigent dels clients. Les instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, aparell de televisió, reproductor de DVD/CD, forn microones, renta vaixelles a cada habitació. Sauna de l'hotel, són llocs ideals per a relaxar-se després d'un llarg dia. Gaudeixi d'incomparable serveis i d'una localització de prestigi a Holiday home Oktobervej F- 3306.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Coses a fer, maneres de relaxar-sesauna Serveis i comoditatszona de fumadors Accéss'admeten animals de companyia Disponible a totes les habitacionsaparell de televisióforn microonesreproductor de DVD/CDcalefacciórentadora empolles d'aigua de cortesiarenta vaixelles Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal abonar l’import total de la reserva abans de l’arribada. Sol og Strand t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus. Les despeses de l'electricitat no estan incloses en el preu i caldrà abonar-les el dia sortida en funció del consum del client.Mostrar més


Hi ha erotisme en el vi? | Cupatges\nerotisme i vi\nHi ha erotisme en el vi?\nUn dels cursos dels Juliols de la UB explora, al Penedès, el món de l’erotisme i l’hedonisme en el món del vi\n“Les olors poden transportar-nos a moments emocionals des del passat més eficaçment que els sons o les imatges”\n“Mitjançant el vi podem traçar un recorregut pel plaer que va des de la pell del raïm fins a l'excitació emocional”\nRamon Francàs | 15/07/2019 a les 08:26h\nArxivat a: Per aprendre'n, erotisme i vi\n“Almenys des de Plató, associem el vi a les emocions i a l'erotisme (perquè escalfa el cos i l'ànima)”. Així s’ha anunciat un singular curs dels Juliols de la Universitat de Barcelona dedicat a explorar el món de l’erotisme i l’hedonisme del vi. Els organitzadors del curs, fet a la seu d’Enoturisme Penedès de Vilafranca del Penedès amb la col·laboració del Vinseum i el suport de l’Ajuntament de la capital de l’Alt Penedès, recorden que “en una ampolla de vi del segle V trobada en excavacions arqueològiques fetes a Gijón llegim «beu i viu molts anys». Per a Montesquieu, com per a Aristòtil, el vi permet allunyar la melancolia. Ja en els nostres dies, el desplegament de la mirada neurocientífica ha provocat un canvi en la manera de comprendre i de viure l'experiència del vi”.\nLaura López-Mascaraque (del Consejo Superior de Investigaciones Científicas)\nS’ha partit de la premissa que “mitjançant el vi podem traçar un recorregut pel plaer que va des de la pell del raïm fins a l'excitació emocional, passant pels sentits i relligant olors, records, emocions i relacions. Des d'antic, el vi acompanya una forma qualitativa de viure a partir del desplegament dels sentits i treballant les emocions i la sociabilitat. No debades, autors com Maciel han escrit sobre el zen i l'art del tast de vins, i cuiners com Ferran Adrià han dit que el vi és un producte molt especial o sofisticat en què es retroben la natura i la tècnica”. I s’ha afegit que segons el Master of Wine Doug Frost, “el vi emociona per la seva capacitat d'aportar sabors i aromes diferenciats (cosa que exigeix experimentar i conèixer constantment el vi i el seu territori)".\n“El llenguatge que utilitzem per a descriure les olors és molt limitat e imprecís, i té una estreta relació amb aspectes subjectius i emocionals”.\nEl curs, que es va oferir a 199 euros i que durant massa moments es va allunyar del que s’havia anunciat, el va obrir Laura López-Mascaraque (del Consejo Superior de Investigaciones Científicas) per aprofundir en un dels sentits menys coneguts: l’olfacte. Es partia de la idea que s’està redescobrint el potencial de l'olfacte per al record i la vida emocional. Laura López-Mascaraque va exposar que fins que no perdem l’olfacte no ens adonem del que suposa aquesta pèrdua. L’empremta olfactiva és un mirall del genoma olfactiu d’una persona, i es va recordar que hi ha l’odorologia forense o el peritatge d’olor.\nSegons va exposar Laura López-Mascaraque, “les olors poden transportar-nos a moments emocionals des del passat més eficaçment que els sons o les imatges”, i va remarcar que hi ha odotips creats per a Apple, Tesla o cadenes de moda com ara Zara. Ara bé, es va reconèixer que “el llenguatge que utilitzem per a descriure les olors és molt limitat e imprecís, i té una estreta relació amb aspectes subjectius i emocionals”. Podem detectar més d’un bilió d’olors, i quan mengem el nostre sentit de l’olfacte i el gust treballen junts per a detectar el sabor. Gust més aroma és igual a sabor, i el 75-80% del sabor que percebem és realment l’olor. Laura López-Mascaraque va desmuntar el mite que existeix el mapa de la llengua. El mapa gustatiu és un error comú, que es basa en la creença que cadascuna de les diferents seccions de la llengua detecta només un tipus diferent de cada un dels sabors bàsics.\nJoan Cuscó, el coordinador del curs, va posar damunt la taula que els efectes que interessen a la neurociència són l’eufòria, l’embriaguesa, la sociabilitat o la sensació de benestar, tot apuntant que “el vi té una part sublim”, i que “és més que bellesa, ja que barreja emocions”. Cuscó va afirmar que “la música és la més emocional de les arts”, però que “el vi desplega més les tres parts del cervell”. En aquest sentit va afegir que el tast del vi és l’activitat que més activa totes les parts del cervell, genera més connexions cognitives i contribueix a lluitar contra les malalties neurodegeneratives. El coordinador d’aquest curs de la UB es va endinsar en la neuroenologia, i també va sentenciar que “si no ens emocionem, no aprenem i no canviem”.\nJoan Cuscó, coordinador del curs\nEl curs també ha explorat camps que distaven molt del seu enunciat. D’aquesta manera, Miguel Ibáñez Rodríguez, de la Facultad de Traducción (a Sòria) de la Universidad de Valladolid, va exposar els diversos tractats vitivinícoles històrics, des del tractat en llatí de Lucio Junio Moderato Columela (Càdis) de l’any 4 de la nostra era a l’escrit en àrab del sevillà Abu Zacaría (S. XII) o al de Miquel Agustí (1617) de Banyoles, passant pel tractat del vi de Jean Antoine Chaptal: ‘Conreu de la vinya i elaboració del v al segle XVIII’. El primer manual d’enologia en castellà va ser el del barceloní Francisco Carbonell Bravo: ‘Arte de hacer y conservar el vino, con una noticia acerca la fabricación del vinagre’.\nTot i ser abstemi, el filòsof i professor Ramon Alcoberro Pericay, de la Universitat de Girona, va explicar la vinculació entre vi i llibertinatge durant la Il·lustració. Va exposar que ser il·lustrat vol dir atrevir-se a pensar, a ser crític; i que “la idea fonamental no és tant el progrés com la perfectibilitat”. Així mateix, Alcoberro va manifestar que en aquest període històric “el vi és un símbol de la vida, un plaer agradable, epicuri”.\nDurant aquest curs universitari, que va patir força adversitats, s’han tastat vins de Mas d’en Perí d’Iduvina Olmedo de Porrera (el fruitós DOQ Priorat ‘M’ho ha dit un ocellet’), de Celler Sanromà (un singularíssim rosat de trepat d’Eduard Sanromà de la DO Tarragona de només 10,5%), de Celler Finca Parera (el vi natural penedesenc Mala Herba, un rústec però honest xarel·lo vermell brisat de Rubén Parera), de Cal Teixidor - Masia Cal Salines de Pep Casañas (un cava també singular de subirat plantat el 1965), l’Integral de Llopart (gran acidesa i frescor), el priorat Negre de Negres 2017 (fruita madura i bona acidesa) o el rosat de la Ribera del Duero Roselito 2018. També s’han visitat cellers i tastat vins penedesencs d’Eudald Massana i Noya de Sant Pau d’Ordal o Cal Tiques de Santa Margarida i els Monjos (Joan Rubió). El sommelier i filòsof Bruno Tanino (Sapiens del Vino) també va oferir un arriscat tast hedonista harmonitzant Dalí, vi (servit amb generositat) i música.\nPer a Bruno Tanino, “plaer i martiri, com també misticisme i ciència, formen un tot per al Diví Dalí”. També afegeix que “a l’univers dalinià, tot allò que es menja, beu i degusta està carregat d’enigma i de simbolisme”. De fet, Dalí, després de la seva atenta lectura dels autors de la il·lustració, va afirmar que qui veritablement hi entén no es beu els vins, sinó que n'assaboreix els secrets.\nEl curs va finalitzar divendres passat sense poder-se demostrar fefaentment que hi hagi erotisme en el vi, tenint en compte que l’erotisme s'ocupa de tot el relacionat amb les relacions sexuals i no simplement amb l’acte físic o el coit, sinó també amb totes les seves projeccions. El que sí sembla evident és que el vi (l’alcohol per a ser més exactes) és un gran desinhibidor social. No obstant això, el coordinador del curs admet que “hi pot haver un vincle entre l’embriaguesa i l’erotisme”, i que el vi provoca benestar. Tant erotisme com vi, però, són creacions culturals.


Noves beques de recerca per a universitaris - Innovem Terrassa !!!\nUniversitat i Societat del Coneixement - 21/06/2011\nNoves beques de recerca per a universitaris\nLa Regidoria de Universitat i Societat del Coneixement de l'Ajuntament de Terrassa convoca la primera edició de les beques de recerca per a estudiants universitaris amb l'objectiu de promoure la recerca al Campus Universitari de Terrassa i contribuir a la potencialitat del territori en aquest camp\nEnguany s'atorgaran dues beques de 4500 euros cadascuna als treballs premiats, que han d'aspirar a apropar la ciència i la innovació a la població en general, especialment al col·lectiu dels joves, per tal d'afavorir la participació de més estudiants en el món de la recerca.\nPer tal d'incentivar la vocació investigadora de l'estudiantat del campus urbà de Terrassa, s'han modificat les bases de beques que anualment atorga el servei d'Universitat i Societat del Coneixement del nostre Ajuntament.\nL'objecte d'aquesta convocatòria es concedir dues beques per a estudiants universitaris matriculats a Terrassa que desenvolupin la seva activitat en els àmbits de la ciència, la tecnologia o l'humanisme social. Es tracta de fomentar, reconèixer i valorar estudis inèdits que aportin dades noves i aprofundeixin en l'anàlisi de la realitat social, política, econòmica, laboral i cultural del territori. Els projectes premiats en aquesta convocatòria han d'aspirar a apropar la ciència i la innovació a la població en general, especialment al col·lectiu dels joves per tal de poder afavorir la participació de més estudiants en el món de la recerca.\nEl termini de presentació dels treballs de recerca originals finalitzà abans de les 14:00 hores del dia 25 de juliol.


Formació Inicial | TTE\nHome » Formació Inicial\t»\nConeixements teòrics i pràctics per començar a treballar a la professió. Compten amb mòduls específics de les especialitats d’il·luminació i so amb mòduls complementaris de maquinària, producció, formació laboral i cultura de l’espectacle.\nLes classes teòriques es realitzen a les aules del centre i les pràctiques indistintament al teatre del mateix centre o a d’altres teatres, sales i tallers concertats, empreses públiques i privades del sector que col·laboren amb el tte. També es duen a terme sortides de formació a espectacles, museus, empreses del sector, etc.\nCompta amb els mòduls específics de les especialitats d’il·luminació amb mòduls complementaris de: so, maquinària, utilització de programes informàtics de disseny, producció, mitjans audiovisuals a l’espectacle en viu, formació laboral i cultura de l’espectacle.\nCompta amb els mòduls específics de la especialitat de So amb mòduls complementaris de: maquinària, il·luminació, utilització de programes informàtics de disseny, producció, mitjans audiovisuals a l’espectacle en viu, formació laboral i cultura de l’espectacle.\nTÈCNICS DE MAQUINARIA I DIRECCIÓ D’ESCENOGRAFIES\nConeixements teòrics i pràctics perquè els alumnes puguin incorporar-se com a maquinista a una producció teatral, a esdeveniments diversos, a un taller de construcció d’escenografies i tallers de construccions d’estands o utillatge. Compta amb mòduls específics de les especialitats de maquinària teatral i realització d’escenografies i amb mòduls complementaris d’il·luminació, so, mitjans audiovisuals a l’espectacle en viu aplicats a l’espai escènic, utilització de programes informàtics de disseny,producció, formació laboral i cultura de l’espectacle.\nConeixements teòrics i pràctics per que els alumnes puguin incorporar-se com a regidor d’escena en teatres, plató de televisió, grans esdeveniments, congressos i convencions. Compta amb mòduls específics de regidoria, direcció d’equips i mòduls complementaris de coneixements generals de maquinària teatral, d’il·luminació, so,…


METEO: Primer dia del mes d'abril passat per aigua amb més pluges\nAlerta a les Terres de l’Ebre, on es poden acumular entre 100 i 200 l/m². On més probable és que plogui és a la costa i prelitoral, localment amb algun xàfec intens\nper Xavi Segura dimarts, 31 de març 2020 - 21:00h\nEl primer dia del mes d’abril començarà amb el mateix temps que l’últim del mes de març, és a dir, amb cel cobert arreu i pluges que guanyaran extensió i intensitat. On més aigua s’espera és, sense cap mena de dubte, a les Terres de l’Ebre, on localment es poden assoli o superar els 150 l/m² amb alertes activades en aquest sentit. També s’espera força aigua a diversos punts del litoral i prelitoral, amb excepcions. El temps no milloraria fins divendres.\nPel que fa a les pluges, el plat fort caurà a les Terres de l’Ebre, on es poden acumular entre 100 i 200 l/m² en tot l’episodi. Molt de compte perquè plou sobre mullat i alguns rius i rieres poden créixer de forma important. El Servei Meteorològic de Catalunya (SMC) ha activat alertes per acumulació de molta aigua en aquesta àrea, així com per mala mar a tota la costa catalana pel vent de llevant, localment intens al litoral i zones elevades del territori:\nMapa d'alertes per acumulacions importants de pluja i mala mar aquest dimecres | METEOCAT\nA la resta, la pluja més important caurà al litoral, prelitoral i punts de muntanya, on les precipitacions seran més constants al llarg de tota la jornada. On menys aigua s’espera és com més a Ponent, Pirineu de Lleida i a l’extrem nord-est de Girona, però poc o menys acabarà plovent a tot arreu, tot i que no de la mateixa manera ni tot el dia. Localment, algun xàfec pot ser fort i anar acompanyat de tempesta al litoral i prelitoral. La cota de neu se situarà entre els 1.400 i 1.600 metres.\nPel que fa a les temperatures, experimentaran pocs canvis dimecres amb la majoria de màximes entre els 10º i 15º, si bé serà més baixa a punts de muntanya. Les mínimes pujaran de forma més clara i moltes es mouran entre els 5º i 10º, localment més baixes a l’interior i Pirineu.\nCalma a partir de divendres\nDijous serà encara un dia gris i amb precipitacions que, si bé seguiran caient en general, aniran a poc a poc fent-se més disperses i febles. No serà fins divendres quan tindrem una clara millora del temps amb l’obertura de clarianes i desaparició de la majoria dels ruixats, si bé se’n repetiran alguns a la tarda al voltant del Prepirineu i zones properes. Cap de setmana força plàcid amb temperatures clarament cap amunt.\nDimecres força passat per aigua a la capital catalana amb pluges durant bona part de la jornada. Temperatures sense grans canvis amb vent de llevant i temps mogut fins divendres, quan millorarà clarament.\nTemps plujós a la ciutat de Tarragona aquest dimecres, però especialment al sud de la demarcació. No es descarta alguna tempesta forta amb vent de llevant a la costa. TºC sense grans canvis.\nCel gris i precipitacions al llarg d’aquest dimecres a la ciutat de Girona. Les temperatures seran semblants o una mica més baixes amb neu a les cotes altes de les muntanyes de la demarcació.\nJornada grisa aquest dimecres a la ciutat de Lleida amb l’arribada de ruixats que, ni de bon tros, cauran tot el dia. Temperatures semblants i més calma a partir de divendres i el cap de setmana.\nPel que fa a la co-capital del Vallès Occidental, el temps estarà ben mogut dimecres amb l’arribada des pluges i cel gris. Temperatures sense grans canvis i millora ja a partir del divendres.\nFinalment, a l’altra co-capital vallesana també tindrem un dimecres marcat pels núvols i les pluges amb temperatures sense grans canvis. Dijous encara serà un dia gris i divendres clara millora.\nMETEO: S'instauren les pluges i el fred durant els propers dies


Majoral no comparteix la forma de Montaner per deixar Terceravia li recorda el compromís signat - Altaveu el diari digital d'Andorra\nMajoral no comparteix la forma de Montaner per deixar Terceravia i li recorda el compromís signat\nEl cònsol major lauredià confirma que havia de plegar del Consell General per així haver-ho acceptat en un document i li desitja sort en el seu nou partit\n12/03/2021 (11:15 CET)\nJosep Majoral i Carine Montaner durant la campanya electoral de les legislatives del 2019. Terceravia\nEl cònsol major de Sant Julià de Lòria, Josep Majoral ha lamentat aquest divendres, després de la sessió de comú, la forma en què Carine Montaner ha deixat Terceravia. Tots dos van formar parella en la candidatura parroquial de la formació que es va imposar a la parròquia a les darreres eleccions legislatives del 2019. Majoral ha recordat que els consellers generals de Terceravia van signar un document amb un punt segons el qual havien de deixar l'escó si sortien del grup parlamentari.\nAmb tot, ha desitjat sort a Montaner en la creació del seu nou partit i ha explicat que li queden els records de la campanya electoral "ens ho vam passar molt bé" i de la feina que van realitzar durant el temps que van estar al Consell General.\nMajoral va plegar per presentar-se a les eleccions comunals del 2019 i el seu lloc va ser ocupat per Oliver Alís, primer suplent de la llista parroquial. Carine Montaner, per la seva part, segueix al Consell com a consellera no adscrita. La seva decisió que va anunciar aquesta setmana va agafar per sorpresa a la formació que es va assabentar a través dels mitjans de comunicació.


El líder del PP compara l'agenda de Catalunya amb la d'ETA\nPablo Casado: «L'agenda que estem veient a Catalunya és l'agenda d'ETA»\nEl líder del PP acusa Pedro Sánchez de cometre «altra traïció a Espanya» i de no estar capacitat per governar\nper Redacció dijous, 7 de febrer 2019 - 12:30h | Actualitzat a 07/02/2019 12:34h\nPablo Casado ha defensat que s'ha d'aplicar un 155 més durador i amb competències més extenses a Catalunya | EFE\nEl líder del PP, Pablo Casado, ha comparat Catalunya amb ETA en una entrevista amb l’Agència EFE en explicar que l’agenda de Catalunya és «l’agenda del nacionalisme que s’alia amb l’esquerra per intentar resoldre aquest desequilibri d’una Transició i d’un adveniment a la democràcia en el qual les cartes van estar marcades».\nCasado qualifica d’«error històric» que «l’esquerra de Sánchez, com la de Zapatero intenti reescriure la Transició, cedint als nacionalistes, abans als etarres i ara als borrokas catalans». «És la gran fal·làcia de l’esquerra nacional: intentar veure la Transició com un pacte que es va tancar en fals» ha afegit.\nCasado demana respecte per a Aznar que «és víctima d'ETA» i no «el president del govern que va negociar» amb la banda terrorista | Cedida\n«El Govern d'Aznar no va negociar res amb ETA»\nCasado defensa que va ser el Govern d’Aznar qui va derrotar a ETA perquè «el Govern del PP no va negociar res» amb ella. Ha explicat que el Govern d’Aznar «com tots els governs de la democràcia» el que va fer és «una vegada ETA va intentar explicar o negociar, aixecar-se de la taula i derrotar-la». També ha demanat respecte per a Aznar a qui ha definit com una «víctima d’ETA» a qui «li van rebentar el cotxe amb una bomba i li van intentar disparar dos míssils al seu avió presidencial».\nEl líder del PP ha afegit que «ETA la va derrotar el PP» tallant «el finançament internacional» i «declarant a Batasuna una organització terrorista». «Per tant, un respecte al senyor Aznar que és víctima d’ETA no és un president del govern que va negociar amb ETA com va fer Zapatero» ha subratllat.\nCasado vol un 155 que derivi en processos judicials contra el Govern\nDurant l’entrevista el president del PP ha explicat que «no hi ha alternativa a aplicar l’article 155» a Catalunya. Però que, davant les accions del Govern català, s’hauria d’aplicar un 155 més dur i de llarga durada. Exigeix un 155 «amb un àmbit competencial extens» que toqui temes com «d’interior, educació i mitjans de comunicació». Ha insistit que s’hauria d’aplicar immediatament i que el Govern hauria de ser nomenat des del govern central «sense límit de tems i amb tot el desplegament de l’àmbit competencial» ha afegit.\nEl líder del PP acusa l'actual president del govern espanyol d'«alta traïció a Espanya» | EFE\nD’altra banda, ha insistit que el president del govern espanyol ha de fer complir la llei i que «a Catalunya no es compleix la llei». Davant això, Casado ha acusat durament a Pedro Sánchez d’estar «impossibilitat per governar» i de cometre una «altra traïció a Espanya» i no descarta la possibilitat de presentar una moció de censura perquè el que està passant «és molt greu» i «no es veu des del 23F».\nAltres notícies: Torra assenyala Arrimadas: «Faci de líder de l'oposició i deixi de fer espectacle»\nPel que fa als partits polítics el líder del PP ha assegurat que il·legalitzaria alguns partits catalans però que iniciaria el procés perquè finalment ho fessin els jutges. Per tant, Casado no dubtaria en il·legalitzar «Arran perquè justifica la kale borroka, que encoratja la violència als carrers. Per exemple, ANC i Òmnium Cultural, què estan fent, o ERC i el PDeCAT, rebent fons públics tenint a líders independentistes ja processats?». En aquest sentit, assegura que han demanat una «modificació de la llei de finançament de partits polítics» per tal d’evitar que els partits que tinguin els seus líders processats per rebel·lió o sedició puguin obtenir qualsevol subvenció pública.\nEl líder del PP a Catalunya promou una manifestació contra «la traïció de Sánchez»\nLa nova iniciativa del Govern per explicar «la realitat» del judici de l'1-O\nETA Pablo Casado Article 155 Pedro Sánchez Procés Català


Arrel de la malsana i encara creixent crisi del coronavirus, dos centenars de personalitats científiques, culturals i artístiques han alçat la veu per denunciar el perniciós consumisme de les societats contemporànies. Una sistemàtica i mala forma de vida “que ens ha conduït a negar el valor de la vida en si mateixa; la de las plantes, la dels animals i d’una gran quantitat de persones. La contaminació, l’escalfament del planeta i la destrucció dels espais naturals condueixen al món cap un punt de trencament i potser de no tornada”.\nMolts indicadors anuncien una gran amenaça existencial, un desastre ecològic de grans proporcions. Het aquí una segona i darrera tria de cançons que ens poden ajudar a pensar sobre allò que veritablement és important en les nostres vides.\nZas – Je Veux\n“Vull l’amor, l’alegria, el bon humor. No són els diners el que em faran feliç. I és que jo vull morir amb la mà al cor”. Zas, la més potent i encantadora artista musical sorgida a França en la darrera dècada, va assolir el seu primer gran èxit amb aquesta cançó, on afirma no voler limusines ni joies de Chanel, ni tampoc una luxosa suite al hotel Ritz.\n“Algunes persones tenen problemes reals. Algunes persones no tenen sort”. El britànic Rory Charles Graham, més conegut pel nom de Rag’nbone Man ens recorda que som éssers humans, i que per tant som vulnerables i que tenim moltes limitacions. Amb aquesta cançó del 2017, Rory va guanyar fama, premis i diners. Des de llavors no se sap gran cosa d’ell.\nJ.M.Baule – Perduts en un nou món\nEl qüestionador, introspectiu i místic Josep Maria Baulenas (artísticament Baule) ens convida a emprendre un viatge en el que podem descobrir un nou món. Amb un toc molt oriental, i alhora que formula algunes preguntes de fonament i ens recorda que els humans som éssers febles, el missatge del music gironí es molt positiu i esperançador.\n“Ara els núvols oculten el sol, i és que arreu plou i neva. Si els núvols no s’haguessin creuat en el meu camí, hauria fet moltes coses que no he pogut fer”. Aquesta és una cançó sobre algunes frustracions i incerteses de la vida, però Joni Mitchell també hi proclama el goig de viure, alhora que hi celebra la generositat d’estimar i de ser estimat. Del disc de 1969 Clounds, un dels millors de la cantautora i pintora canadenca.\nLos Amaya – Vive la vida hoy\nLa rumba catalana va tenir un patriarca poc reconegut (El Pescailla), un rei indiscutible (Peret), un mestre vingut de les Amèriques (Gato Pérez) i dos categòrics prínceps gitanos, els germans Amaya. Aquests van interpretar rumbes de regust sud-americà tan rodones com Caramelos o Vete, i la van cantar a la vida sense embuts a Vive la vida hoy, cançó de l’any 1971.\n“Siguin bona gent, ajudin als altres, facin realitat els seus somnis, visquin cada dia com si fos el darrer, o el primer, que no tornarà. Doneu sempre el cent per cent a cada passa, i encara més. Siguin bones persones i celebrin la vida”. Paraules del cantant argenti sobre l’escenari, davant milers de seguidors. De fet, Axel és ara mateix un dels artistes musicals més populars d’Amèrica llatina.\nAntonia Font – Alegria\nDes dels temps de Bonet de San Pedro (“Rascayú, ¿cuando mueras que harás tú?”, cantava) de les illes Balears han sorgit magnífics artistes musicals. Gairebé en paral·lel al boom del rock català, a Mallorca els Antonia Font es van fer escoltar amb la seva proposta plena de inventiva, melodia i certa extravagància literària. És el cas d’una de les seves peces mes conegudes i optimistes: “Alegria, ses velles se xapen de riure, els dies s’acaben i els fars il·luminen ses gòndoles entre ses cases”.\n“Malgrat que les factures s’acumulen i potser la fortuna no et somriu, no perdis l’esperança, dona-li al dia l’oportunitat de tornar a començar”. Ho canta Ron Sexsmith, un dels més respectats cantautors canadencs actuals, fins i tot admirat per Elvis Costello o Sir Paul McCartney. Amb fràgils melodies i sentides lletres, les seves cançons han anat guanyat entusiastes seguidors, repartits pels cinc continents.\nMatriarcas – Guadi galego\nMocha Mochiña, a You Tube: “Jo soc descendent d’un autèntic matriarcat gallec, quan els homes havien emigrat i les dones eren les que feien totes les feines, tan a casa, educant fills, treballant la terra i tenint cura dels animals. Ja era hora que se’ls fes un homenatge a aquestes dones valentes que varen tenir que lluitar en temps molt difícils i ho van fer molt molt bé”\nNascut a Sicília el 1943, Salvatore Adamo i la seva família van emigrar a Bèlgica quatre anys més tard. Malalt de meningitis, va aprendre a tocar la guitarra i va començar a escriure cançons, moltes de caire romàntic. Al 1960 va guanyar el concurs de Radio Luxemburgo i només cinc anys després ja era un cantautor de fama mundial, registrant cançons en sis idiomes. A finals dels anys 60, després dels Beatles, era el cantant que més discs venia a tot el món. Ara té 77 i viu a l’illa on va néixer.\nArticle anteriorVilanova celebra Carnaval amb dos reis i concurs de carrers\nPròxim articleEsquerra i Som-hi segueixen oposant-se a permetre habitatge en baixos


El MoraBanc ensorra l’Unicaja en un gran tercer quart i confirmen la seva reacció a l’ACB - Altaveu el diari digital d'Andorra\nEl MoraBanc ensorra l’Unicaja en un gran tercer quart i confirma la seva reacció a l’ACB\nEls tricolors han aprofitat a la perfecció l’enfonsament dels andalusos després del descans i després, al tram final, han sabut contemporitzar amb l’avantatge aconseguit\n30/10/2021 (19:52 CET)\nUn instant del partit entre MoraBanc i Unicaja. ACB PHOTO\nEl MoraBanc segueix millorant a l’ACB. Els d’Ibon Navarro han aconseguit la tercera victòria de la temporada completant un partit molt solvent davant l’Unicaja de Màlaga. Els tricolors han trencat el duel en un gran tercer quart, on han sabut aprofitar l’enfonsament del rival. Ja al darrer període, han sabut jugar amb l’avantatge i han tancat un resultat que evidencia la millora de l’equip després del mal inicia de temporada.\nEl conjunt andorrà ha sortit endollat a la pista i ha completat un bon primer temps, especialment gràcies a la seva eficàcia en el tir exterior. Fins a cinc triples ha anotat l’equip en els deu minuts inicials. En un primer moment, li ha servit per mantenir la igualtat amb l’Unicaja. Quan els malaguenys ha començat a tenir dificultats per anotar gràcies a la bona defensa tricolor, els ha servit per marxar en el marcador.\nUn parcial de 10-0 superat l’equador del període ha permès que els d’Ibon Navarro marxessin de nou (20-11). Els visitants han viscut una petita reacció recuperant l’encert anotador en el tram final, però no ha estat suficient per apropar-se: 23-15 al final del quart.\nMiller, durant una acció del duel.\nEl segon període ha començat a l’estil muntanya russa. Un parcial de 2-10 ha permès Unicaja igualar a 25 però llavors ha arribat la reacció tricolor, de nou amb triples, per tornar a obrir escletxa (33-25). Els malaguenys, però, havien millorat el seu joc i això s’ha notat fins al descans. La darrera acció abans de la botzina ha suposat que els visitants s’han tornat a posar al davant en el marcador: 37-38.\nEl pas pels vestuaris, però, ha estat molt positiu pel MoraBanc. Jelinek, Tunde i Hannah han liderat els tricolors que han passat per sobre d’un Unicaja superat en defensa i ofuscat en atac. El MoraBanc ha obert escletxa sense que el seu rival trobés la fórmula d’aturar la sagnia. La diferència s’ha anat ampliant a poc a poc fins a ser de +16 a manca de tres minuts pel final del tercer període (58-42). Al darrer i definitiu quart s’ha arribat amb 14 punts d’avantatge: 62-48.\nL’Unicaja ha millorat en l’inici d’aquest darrer període i ha fet un parcial de 0-6 gràcies a les cistelles d’Eric i Barreiro. Quedava clar que no estava res definit. El duel, de nou, s’ha igualat, fet que no anava malament a un MoraBanc conscient que el temps jugava a favor si aconseguir evitar que el seu rival s’apropés encara més en el marcador.\nNoua fa un tap a un rival.\nI els tricolors han sabut controlar la situació. De fet, fins i tot han aconseguit tornar a situar-se per sobre dels deu punts de diferència. Segons passaven els minuts, la bretxa favorable als d’Ibon Navarro es mantenia i l’equip ha sabut no deixar opcions al rival per retallar-la. D’aquesta forma, s’ha lligat el tercer triomf en l’ACB i la sensació que, després d’un inici nefast de temporada, de mica en mica el rumb es redreça.\nMORABANC ANDORRA (83): Miller (13), Olumuyiwa (12), Noua (9), Crawford (10), Jelinek (15) -cinc inicial-, Paulí (4), Hannah (13), Nakic (4), Diagné (0); Moragan (3) i Arteaga (0).\nUNICAJA (74): Brizuela (10), Abromatis (10), Cole (12), Eric (8), Boutelle (4) -cinc inicial-, Jaime Fernández (7), Barreiro (11), Díaz (8), Alonso (2), Guerrero (2) i Nzosa (0).\nÀrbitres: Aurioles, Miranda i Sánchez-Cañete.\nParcials: 23-15, 13-23 (37-38), 25-10, 21-26 (83-74).


A l’Hostal Sport es tasta la singularitat de Codorníu A l’Hostal Sport es tasta la singularitat de Codorníu – VadeVi\nA l’Hostal Sport es tasta la singularitat de Codorníu\nSerà aquest dissabte 5 de març en el marc del #tastasport\nMargalida Ripoll i Ferrer 6 de Març de 2016 13:39\nL’hostal Sport de Falset continua amb el seu cicle d’activitats que sota el títol genèric de #Tastasport pretén mostrar amb certa profunditat diversos vins, cellers i zones viticinícoles de Catalunya.\nEn aquesta ocasió la cita serà amb la singularitat del Grup Cordorniu i de la mà de Xavi Nolla, sommelier, es tastaran referències de quatre cellers que pertanyen al grup i són el primer enclavament vinícola en les respectives denominacions d’origen.\nAixí es farà un recorregut per vins del Priorat, Conca de Barberà, DO Catalunya, DO Cava i Rioja i alguna sorpresa més com anyades que encara no han sortit al mercat, per intentar transmetre, segons explicava a Vadevi, Xavi Nolla, una nova manera de fer d’aquests cellers més petits del grup.\nDe fet els que hi participin tindran l’oportunitat d’alguna manera de conèixer en primícia, o si més no un tastet, assegurava Nolla, d’aquest nou concepte que vol promoure el Grup Cordorniu i que segons ha avançat el mateix sommelier a Vadevi, es donarà a conèixer en el marc de la fira Alimentària del mes d’abril.\nAixí, explicava Nolla, els assistens al tast coneixeran de ben a prop vins amb singularitats com llargues criances, o micorvinificacions especials que responen també a aquesta nova manera de fer que es vol impulsar en les produccions petites.\nEl tast té un preu de 5 euros, es farà dissabte 5 de març a les 19h i les inscripcions es poden fer aquí.\nPels que no hi pogueu assistir, us avancem que el nou projecte de Codorniu es dirà Ars Collecta, l’art de col·leccionar i el presentará el sommelier Guiilermo Cruz.


DIARI DE RODATGE (XI): L’ENTREVISTA AMB EN CARLES LLADÓ | Les veus de l'ànima\nVam quedar amb en Carles a Bigues i Riells, un municipi del Vallés Oriental, a la província de Barcelona. Va arribar amb la seva moto i ens va acompanyar fins la masia on viu amb la seva família, una mica allunyats de la civilització. Tot i que no li falta feina, li agrada portar una vida tranquil·la: una de les majors aficions que té és encarregar-se d’un hort on cultiva una mica de tot.\nL’entrevista la vam fer a la seva sala d’estar. Mentre preparàvem les càmeres i els focus vam poder contemplar una petita mostra de la seva vida familiar: els seus fills preguntaven la utilitat del paraigües del focus i la seva dona feia fotos i insistia que en Carles s’afaités per estar més presentable.\nEn Carles ens va explicar de tot, des dels seus inicis al doblatge fins la seva opinió sobre el passat, el present i el futur de l’anime. A en Carles li agrada l’anime, tot i que no ha arribat a veure cap sèrie completa. De fet, ell, juntament amb en Marc Zanni i en Joan Sanz, organitza els tallers de doblatge M’anima l’anime, del qual ja us hem parlat a altres diaris de rodatge. Després de l’entrevista li vam demanar una petita mostra de veu:\nQuan vam acabar ens va mostrar el seu hort i les millors vistes de la zona. Vam marxar amb la sensació d’haver fet una entrevista que difícilment podia haver anat millor, ni tan sols si, com insistia la seva dona, s’hagués afaitat abans.\n← DIARI DE RODATGE (X): L’ENTREVISTA AMB LA VERÒNICA CALAFELL\nDiari de rodatge (XII): L’entrevista amb l’Albert i la Núria Trifol →


5 millors cubans cigarros: les millors marques de cigarros cubans - Oci | Febrer 2021\nEls millors cigarros cubans per comprar ara\nEls amants dels cigars celebren l’anunci comercial d’avui per part de l’administració Obama, cosa que facilita a la persona mitjana comprar legalment cigars cubans i portar-los de tornada als Estats per a ús personal. Anteriorment, l’única manera “legal” d’obtenir cigars cubans era visitar Cuba i, fins i tot, els visitants es limitaven a només un valor de 100 dòlars dels llegendaris productes artesanals.\nPer què l’enrenou? Fins que es va signar l’embargament el 1962, Cuba havia estat el principal proveïdor de tabac de cigars i cigars als Estats Units. Durant les últimes cinc dècades, a mesura que van disminuir els subministraments de cigars abans de l’embargo, els cubans van guanyar un culte després, en gran mesura, pel fet que, bé, la gent vol allò que no pot obtenir. Però ara que qualsevol persona amb passaport legalment pot exportar cubanes, la gran pregunta és realment què triar quan aneu al Canadà, a Mèxic o a qualsevol lloc on venguin els cigars i el rom.\nMike Choi és el director de la botiga de cigars Edward Sahakian al Bulgari Hotel & Residences de Londres. La botiga i el seu saló contigu acullen un fantàstic menú de begudes i una de les millors seleccions de cigars del Regne Unit, incloent-hi alguns fums rars que valen per centenars de lliures. Choi ha escollit cinc cigars que estan fumant ara mateix i val la pena emmagatzemar-lo abans de tornar a casa:\n1. Cohiba Segle VI\n150 mm de longitud per 52 anells\nCohiba és una de les marques de cigars més conegudes del món, per la qual cosa va ser inclòs en aquesta llista. 'Cohiba celebra enguany el seu 50è aniversari', afirma Choi, 'i el Siglo VI és la seva vitola (mida) més popular i icònica. De cos mitjà amb un gran equilibri i suavitat. '\n2. Hoyo de Monterrey Double Corones\nThomas vi negre\n194mm per 49 anells\nLa neta de tots els Double Coronas, que són un dels grans cigars (de longitud) que podeu comprar, i normalment poden durar una hora i mitja o més. Choi diu que aquesta vitola de l’Hoyo de Monterrey és “probablement la meva marca preferida de corona doble al mercat. Està ben construït, amb un sabor lleuger i suau, que es desenvolupa gradualment a mesura que es fuma el cigar. ”\n3. Cuaba Salomones\n184 mm per 57 anells\nUna ràpida del passat, aquesta vitola de dos cintes una vegada jubilada va tornar el 1996. “Quan cremen els primers 2-3 cm. Heu de treballar una mica perquè la cigarreta marxi, però el sabor i el dibuix val la pena esperar ”.\n4. Ramon Allones Especialment seleccionat\n124 mm per 50 anells\nL'especialment seleccionat és un dels fumadors més baixos d'aquesta llista, però no en tingui en compte la seva mida. Pel que fa a la força, Ramon Allones és un cupatge mitjà, però ple de sabor. Choi anomena aquesta mida “un dels cigars més consistents que fumo. Comença de forma mitjana i es tradueix perfectament en un sabor mitjà i ple de cremositat. ”\n5. Montecristo No.2\n156mm per 52 anells\nEl Montecristo No.2 és el figurat cubà més venut del món i ha guanyat tones de premis en els seus molts anys al capdamunt. Choi l’anomena “un sabor mig ple amb aquest tret característic de pebre”. Un consell addicional: si podeu comparar el cigar amb el cigarre, Choi diu que cal mirar per la fulla d'embolcall més fosca, que ha de ser més gras. Un embolcall més fosc i oliós significa més sabor.\nnous rellotges de busseig\ncamp d’art per a adults\nvestits de kate middleton alexander mcqueen\nluisa beccaria nupcial


Infusions Hacendado - Mercadona\nExperimenta un agradable moment prenent les Infusions Hacendado: Figura, Digest i Dormir. Cadascuna està elaborada acuradament amb ingredients naturals per a ajudar a cuidar la línia, afavorir les digestions o contribuir a agafar el son.\nInfusions Hacendado: Una ajuda per al teu dia a dia.\nInfusió Figura: Una equilibrada combinació de te verd, cua de cavall, senna, mate i fulles de carxofa amb un agradable aroma que t'ajudarà a cuidar la línia després de l'estiu.\nInfusió Digest: Elaborada amb camamilla, menta pebrera, boldo i fenoll amb un deliciós aroma. Si tens digestions pesades, la infusió Digest Hacendado t'ajudarà a sentir-te millor.\nInfusió Dormir: Una mescla de melissa, passiflora, til·la i valeriana aromatitzada. La Infusió Dormir Hacendado constitueix una ajuda natural per a combatre eixos dies d'estrès en els quals no aconsegueixes agafar el son.\nAprofita qualsevol moment per a assaborir les Infusions Hacendado: Figura, Digest i Dormir. Ja disponibles a Mercadona!\nSi necessites café en el teu dia a dia, prova el Café Soluble Suau de Mercadona. Pren-lo amb llet o aigua calenta.\nA més, prova les begudes vegetals de Mercadona , permeten alimentar-te i hidratar-te amb proteïnes d'origen vegetal, una alternativa a la llet animal i més adequada per a aquelles persones adultes que tinguen intolerància a la lactosa o per a les quals no els agrade el seu sabor.\nMoniato Congelat. Llest per a enfornar o fregir!\nEl Pescaíto: Blanc i Blau\nAny rere any, els dolços nadalencs ens alegren les sobretaules. Puntuals a la seua cita, els torrons, polvorons, massapans, bombons i trufes entusiasmen els més menuts i els majors. Tin-los preparats per a les reunions nadalenques. I que servisquen per a endolcir-nos un poc la vida.\nPolvoronet amb xocolate\nConeix els nostres plats nadalencs, cuinem per a tu\nPer Nadal cuinem nosaltres, perquè tingues més temps lliure i pugues disfrutar d'uns plats nadalencs exquisits en companyia dels teus.\nDates en les quals pots trobar estos plats sense necessitat d'encarregar-los\nFora d'estes dates, també pots disfrutar d'estos deliciosos plats encarregant-los a les nostres botigues. Consulta ...


Tallers de Teatre, Dansa i Oratoria en l'oferta del Servei de Cultura. VEU Revista cultural de la Universitat d'Alacant\nTallers de Teatre, Dansa i Oratoria en l'oferta del Servei de Cultura\nEl Servei de Cultura de la Universitat d'Alacant inclou en la seua oferta per al segon quadrimestre tallers de dansa, teatre i oratòria.\nEn l'oferta teatral hi ha molts cursos, tots ells molt diversos, que es faran entre febrer i maig. En concrete, els cursos són Descubriendo Nuestro Clown; El Llenguatge dels Titelles i els Ombres; Taller de Caracterización para Teatro Audiovisual; Taller de Interpretación: Grandes Personajes del Teatro Universal i Taller de Teatro: De la Microescena al Monólogo Literario.\nA més, el Servei de Cultura ofereix el Taller d'Expressió Corporal i Dansa Contemporània, que té com a objectiu el desenvolupament de l'actitud creativa de l'alumne i la cerca de l'harmonia entre les diferents facetes de les nostres vides. La creativitat aplicada comprèn fonamentalment les àrees de l'educació, les organitzacions, l'art, la comunicació i la vida quotidiana, entre altres.\nEn oratòria, l'oferta va del Taller de Comunicación Oral i el Taller de Voz al Curs de Narració i Expressió en Valencià: Contem Contes. L'eficàcia comunicativa, la veu com a eina d'expressió i la narració com a via de transmissió cultural i pervivència de la nostra cultura són les característiques d'aquests cursos.\nFitxer adjunt: Cursos i tallers-2406


La clatellada del català Dani Mateo a Bertín Osborne pel 'cunyadisme'\nLa clatellada de Dani Mateo a Bertín Osborne pel 'cunyadisme'\nBarcelona. Diumenge, 9 de juliol de 2017. 11:41\nActualitzat Dilluns, 10 de juliol de 2017. 12:48\nDani Mateo està cada cop més consolidat en el panorama mediàtic estatal. Ara, encara més, com a col·laborador d’El intermedio (La Sexta), a més de presentador del YU no te pierdas nada (Los 40).\nEn aquesta onada d’èxit, Mateo va anar la nit passada a La Sexta noche, on va ser un dels convidats d’Iñaki López.\nAllà, posant en pràctica l’humor que el caracteritza —és còmic, a més de periodista— hi va parlar d’algú tan conegut com Bertín Osborne.\nMateo va insistir que calia convidar Osborne a La Sexta noche, per després deixar-li un missatget: “Bertín, una mica menys de cunyadisme també estaria bé. Baixa dos puntets de cunyadisme. Una mica de modernitzar-se no estaria malament”.\nTot indica que el toc d’atenció de Mateo a Osborne ve per alguns comentaris que ha deixat anar el també cantant al seu programa de Telecinco, Mi casa es la tuya. En una ocasió, fins i tot, va criticar el Pare Noel per no ser espanyol.\nVÍDEO | @DaniMateoAgain: "Los políticos se ríen de nosotros en la intimidad y en público" https://t.co/5exBfPCRZ3 pic.twitter.com/qWDzn90Jfe\n— laSextaNoche (@SextaNocheTV) 9 de juliol de 2017\nA l’entrevista de La Sexta noche, Mateo també va comentar l’actualitat política, destacant la seva opinió sobre el president espanyol Mariano Rajoy. “M’encanta Rajoy perquè és un paio que ni dissimula. Se li bufa tot a uns nivells...”, va confessar el còmic, i va afegir: "A l’Estat ens agrada la gent que no destaca (...) aquests són els pitjors”, va concloure.\nFutbolistes La visita més inesperada de Messi i Antonella a la lluna de mel ENBlau\nFamosos Luis del Olmo i Belén Esteban, la "parella" inesperada Marc Bleda


El diari de Tavernes: Arranjaments a la Platja de Tavernes que caduquen amb rapidesa\nArranjaments a la Platja de Tavernes que caduquen amb rapidesa\nEl passat 4 de juny l’Ajuntament informava que la Regidoria de Turisme, encapçalada per Josep Llàcer, de Compromís, millorava els panells informatius existents en la platja sobre els serveis i altres notícies d’interés que s’ofereixen als visitants i turistes.\nAquesta millora, que per cert, és gràcies al conveni amb l'Agència Valenciana de Turisme, consistia en la introducció de la informació amb anglés i un codi QR que permet accedir-hi amb el mòbil. Els operaris de l’ajuntament de Tavernes van substituir l’antic vinil que contenia el text informatiu malmés pel pas del temps, actuació que es va aprofitar per a actualitzar la informació i ampliar les llengües amb l’anglés. Estem molt d’acord en el fet que a la platja s’assenyalen tots els punts d’interés així com tindre tots els serveis de la platja en condicions per a l’inici de la temporada turística en què ja estem immersos.\nPerò passejant l’altre dia per la platja de Tavernes, ens vam adonar que tots els vinils apegats damunt dels anteriors estan començant a desapegar-se encara no fa ni un mes, pensem que aquesta inversió de l’ajuntament de Tavernes no ha sigut suficient per a canviar-li la cara, ja que hi ha panells que fins i tot encara es troben amb rovell. Aquesta inversió ha sigut un altre “nyap” del govern de Juan per a fer fotos i autobombo. Esperem des del diari que el govern de Juan en aquests anys de majoria absoluta, no tinga abandonada a la platja, ja que és un motor de l’economia vallera.\nEtiquetes de comentaris: Ajuntament de Tavernes de la Valldigna, Compromís al govern, Jordi Juan, Llàcer, platja de Tavernes\nAnònim 7 de juliol de 2015, a les 0:58\nSi per casualitat, el paper vell de baix, no es lleva, i el nou s´apega damunt, doncs, quedem pitjor, perqué queda com estaba, vell baix, nou damunt, vinil a terra.


Ciutadans torna a pactar amb el PSOE en detriment d'ERC - CATzona\nCiutadans torna a pactar amb el PSOE en detriment d’ERC\nEl govern espanyol ha acordat amb Ciutadans una pròrroga de l’estat d’alarma de 15 dies. D’aquesta manera, l’Executiu de Pedro Sánchez torna a pactar amb el partit d’Inés Arrimadas en detriment d’ERC.\nEl Govern, en un comunicat, celebra que coincideixen amb Ciutadans que “continua sent necessari prorrogar un mecanisme constitucional de l’estat d’alarma per afrontar aquesta pandèmia i que s’ha de prolongar només pel temps estrictament necessari. En aquest sentit, pacten que la pròrroga de l’estat d’alarma ha de perllongar 15 dies, tal com ha vingut realitzant-se fins ara”.\n“Durant aquests 15 dies de pròrroga de l’estat d’alarma, el Govern es compromet a analitzar les mesures i, si escau, reformes legislatives necessàries que permetin una sortida ordenada de l’estat d’alarma i la gestió de la pandèmia en aquest moment, ja sense la utilització de l’eina constitucional de la declaració d’alarma”, afegeixen.\n“En aquests mateixos 15 dies, el Govern ha de comunicar a C,s les primeres conclusions de la seva anàlisi amb l’objectiu de dialogar i, si és possible, consensuar les mesures i reformes legislatives necessàries”, expliquen.\nTambé informen que “en els ajornaments tributaris motivats per l’impacte econòmic negatiu del Covid-19, s’augmenta en un mes (de tres a quatre) el termini per ingressar impostos pels contribuents sense interessos de demora”.\nDe la mateixa manera, hi haurà una “agilització del pagament de prestacions per ERTEs o atur als que encara no ho han cobrat perquè puguin percebre durant el mes de juny, com a molt tard, i prioritat per a la resolució de possibles incidències al respecte”.\n“S’analitzarà la possibilitat d’ampliar més enllà de la vigència de l’estat d’alarma la prestació extraordinària per cessament d’activitat dels treballadors autònoms i la conseqüent exempció de les quotes de Seguretat Social durant la percepció d’aquesta prestació”, expliquen.\n“Així mateix, s’acorda impulsar que el mes de juliol de 2020 sigui hàbil en el Congrés dels Diputats a l’efecte d’agilitar el treball parlamentari i recuperar part de l’endarreriment provocat pel Covid-19”, conclouen.\nDes de Ciutadans destaquen que com a conseqüència del seu acord, “no es produirà cap taula de negociació amb ERC ni els separatistes per dinamitar la igualtat entre espanyols” i celebren haver aconseguit, des del seu punt de vista, “aïllar les demandes dels nacionalistes per posar els espanyols en el centre”.\nNo tots se’n van amb Puigdemont


Bojan Dubljevic, junt amb David Casinos i María Olmeda en una xarrada educativa a Mislata | Valencia Extra\nBojan Dubljevic, junt amb David Casinos i María Olmeda en una xarrada educativa a Mislata\nL’acte ha estat dirigit a tots els alumnes de sisè de primària dels centres educatius de la població\nEl pivot taronja visita el centre cultural de Mislata, en el que va parlar en una xarrada sobre la Cultura de l’Esforç als alumnes. El montenegrí va estar acompanyat de l’atleta paralímpic David Casinos i de Maria Omeda, jugadora de l’Handbol Mislata.\nL’acte ha estat dirigit a tots els alumnes de sext de primària dels centres educatius de Mislata. El montenegrí, que va comptar la seua història i els seus valors als més xicotets, als que va animar a “continuar concentrats en els seus estudis per a poder perseguir els sons que tenen”.\nVa acompanyar a Bojan Dubljevic, David Casinos. El gran atleta, es va dirigir als jóvens per a aconsellar-los que “tot i que hi ha dificultats que se’t puguen presentar, tot depén de tu mateix, aconseguir objectius no és la meta, és el camí”.\nDubljevic també va estar acompanyat per María Olmeda, jugadora de l’Handbol Mislata. L’equip local d’handbol que en la seua camiseta comparteix el lema taronja de la “Cultura de l’Esfuerzo”. Maria va traslladar els xics la “necessitat de, a més d’estudiar, i d’esforçar-se, de gaudir i passar-ho bé”.